Q=5	C=0	SS=0	LS=4	PS=0	DC=0	LC=1	SD=0	BS=1	G0=51	G1=46	G2=27	DLID=ber_Latn	BODY=D tabṛat i:\nNekkni, s wid ay yestenyan da, d imsiwlen n tesperantot akked yemdanen ay ibedden s idis n yiɣerfan ay yettwaḍelmen deg umaḍal, ladɣa akked weɣref afalesṭini, seg melmi kan, yuweḍ-aɣ-d yiwen n yisali ay aɣ-yeswehmen, yesseḥzen-aɣ yerna yesserfa-aɣ, imi, ɣef leḥsab n yisali-a, iswiren (congrès) igraɣlanen n tesperantot n useggas n 2013 ad d-ilin deg Isṛayil: Aswir Asyawi n Tesperantot ad d-yili deg temdint n Lquds deg wayyur n Yebrir, ma d Aswir Agraɣlan n Yilemẓiyen ad d-yili deg temdint n Nnaṣira, deg wayyur n Ɣuct. La awen-d-nettaru s yisem n wakk imdanen ay yekkaten i lmend n talwit, n yizerfan n wemdan akked ussefɛel n lqanun agraɣlan, akk imdanen ay yettekkan deg tḥemlal n Uɣanzu, aḥbas n ussefti n yedrimen akked uɛaqeb n Isṛayil ɣef ljal n tuḍḍfa ay teḍḍef akal afalesṭini, tessehrest-it (coloniser) yerna tḥettem-d fell-as anagraw (système) n apartheid.\nAsmi ay d-tennulfa Isṛayil s yimenɣi, deg wakal afalesṭini, deg 1948, ugar n 750.000 seg yimezdaɣen ineṣliyen n Falesṭin ay yettwaẓẓɛen, nnig waya, seg wass-nni ar ass-a, Isṛayil terra ddaw uḍar-nnes aɣref afalesṭini, yerna tḥettem-it ad yedder ddaw tuḍḍfa (occupation) ay yeffɣen i lqanun, d tuḍḍfa d-tessummlent (dénoncer) aṭas n tneɣtusin (résolutions) n Yeɣlanen Yeddukklen (Nations Unies). Iduba (autorités) isṛayiliyen meḥqen Ifalesṭiniyen s wakk leṣnaf n lbaṭel yerna, d amḥaq aydeg ttwaɛefsen yizerfan n wemdan taɛinanit. Deg mraw (ɛecṛa) n yiseggasen-a ineggura, iserdasen isṛayiliyen nɣan ugar n 10.000 n Yifalesṭiniyen ay yemmuten s uḥakeṛ neɣ s ujemmal. Yerna ass-a, mazal llan yigiman (luluf) n yimeḥbas isertiyen ifalesṭiniyen ay yettwaḍḍfen deg leḥbas isṛayiliyen, amur ameqran seg-sen d imeḥbas kan n tedbelt (administration), werɛad ur ɛeddan deg ccṛeɛ, yerna ur ẓrin d acu ay d tasebba n weḥbas-nsen. Isṛayil tezga tettɛettib imeḥbas, yerna ar ass-a werɛad ur testenya Amtawa Agraɣlan mgal uɛetteb, d amtawa ay stentyant yagi 153 n tmura.\nTuḍḍfa ay teḍḍef Isṛayil akal afalesṭini d ayen ay yeffɣen i lqanun. Isṛayil teḍḍef Agemmaḍ Utrim (aɣerbi), Ɣezza ed Lquds Tagmuḍant (tacerqit), rnu-as akal asuri n Julan. Nnig waya, deg wakk ikallen ay teḍḍef, Isṛayil teḥṛes imezdaɣen, ur ten-tettajja ad wliwlen akken ay asen-yehwa, ɣas akken ikallen-a zgan-d beṛṛa i tlisa tisṛayiliyin. Gar tsertiyin n lbaṭel ameqran ay tettḍafar Isṛayil, ad d-nebder: lebni n weɣrab n tukksa n wakal akked umeḥyaf deg Ugemmaḍ Utrim – Axxam n Ccṛeɛ Agraɣlan n La Haye yenna-d aɣrab-a yeffeɣ i lqanun; lebni n tehrast (colonies) timaynutin deg Ugemmaḍ Utrim; ahuddu n yexxamen n Yifalesṭiniyen deg temdint n Lquds; akked tergult (blocus) aydeg ddren umelyun ed wezgen n Yifalesṭiniyen deg Tesfift n Ɣezza.\nNnig waya, Isṛayil tugi ad testeɛṛef s wezref n tuqqla n 6 n yimelyunen n Yifalesṭiniyen ɣer tmurt-nsen. Ifalesṭiniyen-a atni ass-a ddren d izruzaɣ (réfugiés), aṭas seg-sen ddren deg lḥif, deg yegriren (camps), deg tmura ay d-yezzin i Falesṭin. Isṛayil ur tebɣi, daɣen, ad d-qqlen yigiman-nni (luluf) n yiminigen ifalesṭiniyen ay yeddren deg Tuṛuft, deg Yiwunak Yeddukklen ed waṭas n tmura niḍen wuɣur ay unagen akken ad nadin tameddurt yelhan. Seg tama niḍen, ɣas ma llan amelyun ed wezgen n Yifalesṭiniyen ay mazal ddren sdaxel n Isṛayil, imdanen-a atni ddren ddaw temsirit (racisme) n tsuda (institutions). Wi d arraw n twaculin-nni tifalesṭiniyin ay iselken seg ussenger n tgara n yiseggasen n 1940, yerna ssawḍen ad qqimen deg wakal aydeg ay d-sbedden yiṣehyuniyen awanak (ddula) n Isṛayil. Ifalesṭiniyen-a ttgensisen-d (représenter) ass-a 20% seg yimezdaɣen n Isṛayil, d acu kan, ur sɛin izerfan iɣarimen (civiques) am wakken ay ten-sɛan Yisṛayiliyen udayen, am wakken ur ɛdilen akked wudayen deg yinurar n usselmed, idles, tutlayt, axeddim, timetti neɣ tadamsa. Ttwaḥettmen ad ddren deg umeḥyaf imi kan ur llin d Udayen, ur llin d arraw n Wudayen.\nImi timetti tagraɣlant (communauté internationale) ur tezmir neɣ ur d-teclig seg uḥuddu n Yifalesṭiniyen ed weḥṛas n Isṛayil akken ad tqader lqanun agraɣlan, ugar n 170 n tuddsiwin (organisations) tifalesṭiniyin n yizerfan n wemdan, tuddsiwin tirnabaḍin (non-gouvernementales) ed tiddukliwin tidelsanin ed tsadarin (professionnelles), akked yenmula (syndicats) bdan-d, deg 2005, yiwet n tḥemla tagraɣlant n Uɣanzu, Aḥbas n Ussefti n Yedrimen akked Uɛaqeb n Isṛayil (BDS – Boycott, Divestment and Sanctions). Bɣan ad ḥeṛsen Isṛayil s tḥemla-a arma d asmi ara teknu ddaw lqanun agraɣlan. Ta d taḥemla tagraɣlant n yemdanen n menwala, d taḥemla ay iḍefren abrid n talwit yerna tessutur izerfan ay yeḍmen lqanun. Taḥemla-a d tin ay iḍefren abrid n tḥemla-nni n uɣanzu ay iḥeṛsen Tafriqt n Wenẓul armi d asmi ay tejja anagraw (système) n apartheid.\nIsdawanen ed wid ay ixeddmen deg yedles tturaren dduṛ d ameqran deg tḥemla n BDS. Aseggas uqbel ma tebda-d tḥemla-a, deg 2004, tebda-d yagi yiwet n tḥemla tasdawant-tadelsant i uɣanzu n Isṛayil. Deg tidet, yezmer ad yettwasseqdec yedles i lmend n tezniwt (propagande), tasnakta (idéologie) ed tsertit. Yerna Isṛayil d yiwet seg tmura aydeg idles yetteddu ddaw tecḍaḍt n tsertit n unabaḍ. Anabaḍ isṛayili yettṣerrif aṭas n yedrimen akken ad yazen inuẓar ed waggagen (intellectuels) isṛayiliyen ɣer wakk timiwa n umaḍal. Isṛayil tettṣerrif daɣen akken ad d-teg tidyanin tidelsanin neɣ tinuẓar tigraɣlanin deg Isṛayil, d tidyanin aydeg ay d-tɛerreḍ inuẓar ed waggagen ladɣa seg Tuṛuft, seg Yiwunak Yeddukklen ed Temrikt Talatinit.\nIsṛayil tesɛa asenfar (projet) adelsan umi tsemma “Brand Israel” (Tameṛka n Isṛayil), yerna imḍebber n usenfar-a d aneɣlaf isṛayili n tɣawsiwin n beṛṛa ed yedles. Asenfar-a sbedden-t-id deg 2006, yerna iswi-nnes ukcif netta d assizdeg n tugna n Isṛayil deg lbeṛṛani. D acu kan, asenfar-a yesɛa iswi niḍen, d uffir, netta d tuṣṣra n Isṛayil deg lbaṭel-nni ay tetteg deg Yifalesṭiniyen, d lbaṭel ayge ay teḍḍef akal ur yellin nnes, d win aydeg ur tettqadar lqanun ahraɣlan, yerna tneɣɣ medden war ma tettwaɛaqeb. S waya, Isṛayil tessekna idles akken ad yeddu ddaw tecḍaḍt n tezniwt-nnes (propagande) taṣehyunit, yerna ayen ara d-yesseknen aya d ayen ay d-yenna wenmazul n uneɣlaf (vice-ministre) n yimir-nni, Nisim Ben Shitrit, deg yiwen n weɣmis isṛayili: “Nettwali idles akked hasbara d allalen n tezniwt [propagande] ay yesɛan azal d ameqran. Nekk ur giɣ amgerrad gar yedles ed hasbara.” Yuɣ lḥal, ayen umi ttinin Yisṛayiliyen “hasbara” d leqdic-nni ameqran ay ttgen akken ad dafɛen ɣef tsertit tisṛayilit deg umaḍal, i wakken amaḍal ad asen-yefk lḥeqq ɣef lbaṭel ay ttgen deg Yifalesṭiniyen).\nAṭas seg yemdanen ay iqeddcen deg tẓuri ed yedles, seg wakk timiwa n umaḍal, ukin i taluft-a, yerna ugin taɛinanit ad ttekkin deg tedyanin tidelsanin ay d-yettilin deg Isṛayil yerna ddaw leɛnaya n yiduba isṛayiliyen. S waya, imdanen-a n tẓuri ed yedles qudren lewṣayat n tḥemla-nni n uɣanzu adelsan n Isṛayil. Aṭas n yinuẓar ed waggagen (intellectuels) seg waṭas n tmura, gar-asen llan ula d Isṛayiliyen ed Wudayen, nnan-d taɛinanit atni ttekkan deg tḥemla n uɣanzu adelsan i wakken ad ḥeṛsen Isṛayil ad tejj abrid-a n lbaṭel ay teḍfer. Gar tugniwin (personnalités) ay yettwassnen ttekkant deg tḥemla-a, ad d-nebder Elvis Costello, Emma Thompson, Roger Waters, Santana, Pixies, Mike Leigh, Ken Loach, Snoop Dogg, Damon Albarn, Klaxons, Jean-Luc Godard, Brian Eno, Yes Men, Cassandra Wilson, Peter Brook, Udi Aloni ed Devendra Banhart, akked yimura Iain Banks, Eduardo Galeano, Stéphane Hessel, Juan Goytisolo, Ilan Pappe, Naomi Klein, Henning Mankell, Mahmud Darwish, John Berger, Arundhati Roy ed Alice Walker gar wiyaḍ.\nƔef leḥsab n Ronnie Kasrils, imḍebber aqbur n ANC (Aswir Aɣelnaw Afriqi) yerna d aneɣlaf aqbur n Tɣellist deg Tefriqt n Wenẓul, tagnit aydeg ddren Yifalesṭiniyen deg tmurt-nsen tɛedda i yir tegnit-nni aydeg llan ddren yiberkanen deg Tefriqt n Wenẓul ddaw udabu amesbaṭli n apartheid. Desmond Tutu, ameqran n yemḍebbren n teklizt deg Tefriqt n Wenẓul, yerna d win ay yuwyen Arraz n Nobel n Talwit, yerza yiwet n tikkelt ɣef Falesṭin, yerna yenna-d: “Deg tallit n apartheid, nenna-d ur yessefk ɣef yinuẓar igraɣlanen ad d-asen ɣer Tefriqt n Wenẓul, d tamurt aydeg lqanun iga ameḥyaf yerna yebḍa gar yiran [races], ihi ula ass-a, lemmer ad d-tas Tufiṛa [opéra] n Cape Town akken ad turar deg Isṛayil, aya ad d-yili d tuccḍa.”\nUssan-a, ssefrayen ad gen Aswir Asyawi n Tesperantot deg temdint n Lquds. Maca… yessefk ad teẓrem Isṛayil attan teḍḍef, war ma tquder lqanun, akk aḥric agmuḍan (acerqi) n Lquds, yerna ula d tamdint taqburt n Lquds tedda deg weḥric-a. Yessefk daɣen ad teẓrem aṭas n yexxamen ifalesṭiniyen ay ihudd udabu isṛayili n Lquds deg mraw (ɛecṛa) n yiseggasen ineggura. Yessefk ad teẓrem amɣiwan (lmir) n Lquds yefka ttesriḥ i wakken ad ttwaɣelqen yimezgunen, ammasen idelsanen ed wammasen n tsekla n Yifalesṭiniyen deg temdint-a, am wakken ay yefka ttesriḥ ad ttwaḥebsent tfaskiwin n uẓawan. Ula d tafaska tagraɣlant ay d-tga Tqenṣult Tabriṭanit akked Unesco deg Umezgun Aɣelnaw Afalesṭini n Lquds, uznen-as imsulta (ibulisen) ay tt-iɣelqen.\nIhi akka ay iga lbaṭel aydeg ddren Yifalesṭiniyen deg tɣiwant n Lquds. D aya ay yessawḍen amedyaz isṛayili Aharon Shabtai, ad yagi ad yettekki deg tfaska tagraɣlant n tmedyazt ay tga Isṛayil deg Lquds deg 2006, yerna yenna-d: “Tanemmirt imi ay iyi-d-tɛerḍem, d acu kan, smenyafeɣ ad sefḍeɣ isem-inu seg wumuɣ n wid ara yettekkin. Ɣriɣ, deg wussan-a ay yezrin, ɣef lbaṭel yessexlaɛen ay d-yellan deg wemkan n ufettec n Qalandiya. Dɣa aql-iyi mgal n tfaska n tmedyazt ara d-yilin deg temdint aydeg Aɛṛaben ttwaḍlamen, ttwamḥaqen, ttwaḥbasen gar yiɣerban, ttwakksen-asen yizerfan-nsen ed yexxamen-nsen, sseɣlayen-asen s leqder-nsen deg yimukan n ufettec, d tamdint aydeg lqanun agraɣlan ur yettwaqadar. Ttwaliɣ ur yelli yessefk ɣef yimedyazen ad qqnen tiṭṭawin-nsen ɣef lbaṭel ay yeḍran deg yezri, yerna ur yessefk ad tent-qqnen ass-a ɣef lbaṭel ed umeḥyaf ay la iḍerrun s yisem n wemgerrad n yiran [races] neɣ n laṣel”. Dɣa ula d nekkni ad d-nini ula d imsiwlen n tesperantot ur yessefk ad qqnen tiṭṭawin-nsen ɣef wanect-a.\nTidyanin tidelsanin tigraɣlanin ay d-yettilin deg Isṛayil, tesseqdac-itent Isṛayil, deg tidet, akken ad terr lbaṭel-nnes d taɣawsa n menwala, yerna ad tessizdeg tugna-nnes deg umaḍal. S waya, Isṛayil tebɣa ad teffer ameḥyaf-nni ay d-tḥettem ɣef Yifalesṭiniyen, akked tuẓẓɛa-nsen seg tmurt-nsen, taḥeqranit ay ten-teḥqer akked weḥsab ur tent-teḥsib.\nNesḥissif imi ula d amussu n yemsiwlen n tesperantot yetteddu deg webrid-a. Amussi n yemsiwlen n tesperantot n Isṛayil, deg yeɣmisen-nnes ed yisalan-nnes ɣef yeswiren (congrès) ay itteg, qrib ur d-ibedder acemma ɣef weɣref afalesṭini ay izedɣen daxel tlisa n Isṛayil acḥal n leqrun aya, d aɣref ay yettwaẓẓɛen, ay yettwaḍelmen, ay yettwaḥeṛmen seg yizerfan yerna ssemẓin-as azal-nnes. Amussu n yemsiwlen n tesperantot deg isṛayil ur d-ibedder acemma ɣef yedles, iles, amezruy neɣ ula d tillin n weɣref afalesṭini. Ssawlane-d ɣef yedles ed umezruy n Wudayen, ssawalen-d ɣef yiles aɛebri, amzun Isṛayil d tamurt n Wudayen kan. S waya, tuqqna n tiṭṭawin ɣef Yifalesṭiniyen ed weḥqar-nsen d ayen ay yuɣen aẓar ula deg umussu n yemsiwlen n tesperantot deg Isṛayil. Deg weɣmis n Weswir n Tesperantot ara d-yilin deg Isṛayil, bedren-d ula d aḥric aqbur n temdint n Lquds akked Qumram (ay d-yezgan sdat Yilel Yemmuten) amzun d iḥricen seg Isṛayil, yili, deg tidet, imukan-a zgan-d deg wakal afalesṭini, yerna lejnas steɛṛfen s waya. Nnig waya, deg weɣmis-nni, ur d-bdiren yiwet n tɣawsa: i wakken ad ddun medden seg Lquds ɣer Qumram, yessefk ad kken seg yebriden aydeg ala Isṛayiliyen ay yesɛan azref ad ten-aɣen, ɣas akken ibriden-a zgan-d deg wakal ay yellan beṛṛa i tlisa n Isṛayil.\nAswir (Congrès Agraɣlan n Yilemẓiyen beddlen-as amkan yerna ssefran ad d-yili deg temdint n Nnaṣira (d tamdint tisṛayilit aydeg qrib akk imezdaɣen-nnes d Ifalesṭiniyen, ur d Udayen). Amazday (collectif) isṛayili n tesperantot yeqbel daɣen ad d-yessekcem kra n Yifalesṭiniyen n temdint-a ɣer Useqqamu Adigan (comité local) n Weswir-a. Aya amzun yesskanay-d abeddel deg tikli n umazday-a. D acu kan, taluft mazal werɛad tefri. Taḥemla Tafalesṭinit n Uɣanzu Asdawan-Adelsan n Isṛayil (PACBI) tettwali asmagnu (normalisation) n wassaɣen akked udabu isṛayili “d attekki deg kra n usenfar, ṛṛay neɣ axeddim, ama deg Falesṭin, ama deg lbeṛṛani, i lmend n ussemlili n yemdanen neɣ n tsuda tifalesṭiniyin (neɣ taɛṛabin) ed tisṛayiliyin, yerna iswi amezwaru n temlilit-a maci d imenɣi i lmend n Falesṭin ed wekcaf n lbaṭel n tuḍḍfa tisṛayilit”. Dɣa d aya ay bɣan ad t-gen s tesperantot: s kra n wemɛawen ara d-yilin gar Waɛṛaben ed Wudayen, yili izerfan n llsas n Yifalesṭiniyen ur steɛṛfen yes-sen, yesɛa kan yiwen n yisem: “ d asmagnu” (neɣ d tuṣṣra n tugna icemten n Isṛayil, d assizdeg-nnes, d tuṣṣra n temsirit akked apartheid).\nƔef leḥsab-nneɣ, ur yessefk ad teqqel tesperantot d allal ara yettekkin deg umeḥyaf, aḍlam ed tukksa n yizerfan n kra n weɣref, yerna ur yessefk ad nefk afus deg wanect-a s tsusmi-nneɣ.\nƔef waya ay nessutur seg-wen ad tagim ad d-yili Weswir Asyawi n Tesperantot ed Weswir Agraɣlan n Yilemẓiyen n 2013 deg Isṛayil, yerna, ma yella wamek, iswiren-a ad d-ilin deg tmurt aydeg ur yelli umeḥyaf gar yiran (discrimination raciale), d tamurt ay yettqadaren izerfan n wemdan ed lqanun agraɣlan.\nIwakken ad testenyim tasakbabt-a ay yettwarun s tesperantot, sit da:


Q=12	C=12	SS=0	LS=0	PS=0	DC=0	LC=0	SD=0	BS=1	G0=4	G1=3	G2=2	DLID=ber_Latn	BODY=Sujet: Afellay g FC Barcelona Ven 24 Déc - 19:44\nYuweḍ (ilkem) umirar Amazigh Ibrahim Afellay igherm n Barcelona, ḥuma ad isers tisurifin timeggura n ukeccum nes s terabbut takaṭalant n FC Barcelona.\nIzzri Afellay asegri assesfran (visite médicale), d tuyskar as tewlaft tunṣibt d timlilit d ineghmasen. Ittuyfka y as udeffas (maillot) yusin assagh nes d uṭṭun simraw. G unmuqar nes d ineghmasen, inna Ibrahim Afellay ma-d s : « immer ad ig yan seg tewja n terabbut tanemghurt g umaḍal ».\nIẓuran n Afellay feghen-d seg idurar n Rif, ilul g wis sin w-ussan n Kuẓyur (avril) 1986 g Utrecht g temurt n Hulanḍa. Yurar d iεerrimen n terabbut n PSV Eindhoven seg 1996 ar 2002 afad ad imatti s uswir anemghur ger 2003 d 2010, yiwi di-s tasḍa (championnat) tanamurt tahulanḍt kuẓt tikkal. G useggwas n 2007 irẓem taggurt n terabbut tanamurt tahulanḍt, yurar di-s 31 n unmuqar d ilkem di-s anmuqqar ameggaru n tasḍa tamaḍlant g 2010.\nRa-d ig umenṭag anammas (milieu offensif), Ibrahim Afellay, amirar Amazigh amezwaru gh umezruy n FC Barcelona seg telalit nes g 29 Yimrayur (novembre) 1899.\nAr nsitim i y Afellay tudert tunnunant taghezzaft d tabrida tamaghudt g tarmit nes takaṭalant.\n» seiko 5 Sports FC Barcelona SRP305K1


Q=4	C=4	SS=0	LS=0	PS=0	DC=0	LC=4	SD=0	BS=0	G0=22	G1=17	G2=3	DLID=ber_Latn	BODY=2 Peter Nekk Semɛun Buṭrus, d aqeddac, d amceggeɛ n Ɛisa Lmasiḥ, i wid akk yesɛan liman am nukni, s lḥeqq n Sidi Ṛebbi Illu-nneɣ akk-d umsellek nneɣ Ɛisa Lmasiḥ.\nKabyle(i) 1 Nekk Semɛun Buṭrus, d aqeddac, d amceggeɛ n Ɛisa Lmasiḥ, i wid akk yesɛan liman am nukni, s lḥeqq n Sidi Ṛebbi Illu-nneɣ akk-d umsellek nneɣ Ɛisa Lmasiḥ. 2 Ṛṛeḥma ț-țalwit a wen-d tețțunefkent s tugeț, s tmusni n Sidi Ṛebbi akk-d Ssid-nneɣ Ɛisa. 3 Tazmert n Sidi Ṛebbi tefka yaɣ-ed ayen akk ilaqen i tudert d ṭṭaɛa; yis i ɣ-d-isbeggen win akken i ɣ-ixtaṛen s ṛṛeḥma-s ț-țmanegt-is. 4 Yis-sent daɣen i ɣ-d-tețțunefkent lemɛahdat yesɛan azal d ameqqran, iwakken s tmanegt-agi-ines akk-d ṛṛeḥma-s, aț-țekkim di lecɣal n Sidi Ṛebbi, aț-țbeɛdem ɣef ṭṭmeɛ ițțawin ɣer lefsad n ddunit. 5 Ɣef ayagi, ǧehdet, ẓewṛet iwakken aț-țernum i liman-nwen tikli yeṣfan, i tikli yeṣfan tamusni; 6 i tmusni rnut ḥekmet deg yiman nwen, ṣebṛet, i ṣṣbeṛ rnut ṭṭaɛa, 7 i ṭṭaɛa tagmaț, i tegmaț leḥmala. 8 Ma yella wannect-agi deg-wen s tugeț, ur tețțilim ara d imeɛdazen, yerna ur tețɣimim ara mbla tamusni n Ssid-nneɣ Ɛisa Lmasiḥ. 9 Ma d win ixuṣṣen deg wannect-agi, am uderɣal isferfuden, ur ițwali ara, ițțu akk ddnubat-is iɛeddan i s-isemmeḥ Sidi Ṛebbi. 10 Ay atmaten, ẓewṛet, sǧehdet iman-nwen deg wannect-agi imi d Sidi Ṛebbi i wen-d-issawlen, d nețța i kkun-ixtaṛen. Ma txedmem ayagi, ur tɣellim ara. 11 S wakka daɣen ara wen-teldi tewwurt iwakken aț-țkecmem ɣer tgeldit ițdumun n Ssid-nneɣ Ɛisa Lmasiḥ, amsellek-nneɣ. 12 A wen-d-țɛawadeɣ dayem annect-agi meṛṛa ɣas akken tesnem tideț-agi yerna teṭṭfem deg-s. 13 Skud mazal-iyi ddreɣ, ilaq-iyi a kkun-nhuɣ iwakken ur tɣeflem ara. 14 Axaṭer ẓriɣ belli qṛib ad ṛuḥeɣ si ddunit-agi, am akken i yi-d-ixebbeṛ Ssid-nneɣ Ɛisa Lmasiḥ; 15 daymi i xeddmeɣ ayen iwumi zemreɣ iwakken ɣas mmuteɣ, a d-temmektim ayen akk i wen slemdeɣ. 16 Mačči ț-țimucuha i wen-d newwi mi i wen-d-neḥka ɣef tezmert n Ssid-nneɣ Ɛisa Lmasiḥ ț-țuɣalin-is, meɛna s wallen-nneɣ i nwala tamanegt-is. 17 Nella yid-es asm' akken i s-d isbeggen Baba Ṛebbi ccan ț-țezmert, asm' akken i d-inṭeq Bab n tmanegt s imeslayen-agi : Wagi d Mmi eɛzizen deg-s i gella lfeṛḥ-iw. 18 Sṣut-agi i d-ikkan seg igenni, nesla-yas s yiman-nneɣ mi nella yid-es deg udrar iqedsen, 19 yerna numen s wayen i ɣ-d xebbṛen lenbiya di tira iqedsen belli ț-țideț; nenha-kkun aț-țerrem ddehn nwen ɣuṛ-sent, axaṭer ț-țaftilt iceɛlen di ṭṭlam alamma yuli wass, alamma ifeǧǧeǧ yitri n ṣṣbeḥ deg ulawen nwen. 20 Uqbel kullec, ẓret belli imeslayen akk i d-nnan lenbiya, yuran di tektabt iqedsen, ur d-kkin ara s ɣuṛ-sen; 21 axaṭeṛ ulac ayen i d-xebbṛen s tmusni-nsen nutni, meɛna s tezmert n Ṛṛuḥ iqedsen i d-nnan imeslayen i d-ikkan s ɣuṛ Sidi Ṛebbi.\n2 Peter 1:1 Cross References - Kabyle\nStudy Bible > Bible Versions > Kabyle > 2 Peter


Q=0	C=0	SS=0	LS=0	PS=0	DC=0	LC=0	SD=0	BS=1	G0=1	G1=1	G2=1	DLID=ber_Latn	BODY=Yeffeɣ-d ass n : Asinas, 24 Mayu 2022 08:05 Ɣran-t : 3 n tikkal\nZZAYER TAMANEƔT – Ihenna uselway n tegduda, Mass Abdelmadjid Tebboune, ass n uynas, Tadukli Taddalant n Temdint n Txencelt d Muludeyya n Lbeyyeḍ ɣef wadaf-nsent ɣer Temɣunt Tamsadurt 1ut n Tcirḍart, ɣef wakken ay d-yebder yiwen n yizen n Twitter deg umiḍan unṣib n uselway n tegduda.\n« Tthenniɣ seg wul Tadukli Taddalant n Temdint n Txencelt d yisebɣasen-nnes ɣef wadaf-nnes ɣer Temɣunt Tamsadurt 1ut n Tcirḍart. Afud igerrzen i teɣlamt-a deg telɣuɣa ay d-itteddun yernu ssarameɣ-as amures ummid deg umecwaṛ-nnes acirḍaran », ɣef wakken ay d-yenna uselway Tebboune deg usnuged-nnes n Twitter.\nDeg usnuged niḍen, ihenna uselway n tegduda Muludeyya n Lbeyyeḍ ɣef wawwaḍ-nnes ɣer Temɣunt n tedɣert.\n« Tthenniɣ seg wul taɣlamt n Muludeyya n Lbeyyeḍ d yisebɣasen-nnes ɣef wawwaḍ-nnes ɣer Temɣunt 1ut n Tcirḍart », ɣef wakken ay d-yura uselway Tebboune ay yessarmen « amures d ummid i teɣlamt-a d wugar n yiseḍra deg telɣuɣa ay d-itteddun ».\nLast modified on Asinas, 24 Mayu 2022 18:31\nTadukli Taddalant n Temdint n Txencelt\nMuludeyya n Lbeyyeḍ\nYeffeɣ-d ass n : Asinas, 24 Mayu 2022 08:05 Taggayt : LEZZAYER Ɣran-t : 3 n tikkal Bḍu


Q=15	C=0	SS=0	LS=15	PS=0	DC=0	LC=0	SD=0	BS=4	G0=11	G1=6	G2=3	DLID=ber_Latn	BODY=Azeglez - FreeMorocco.com\nAzeglez (la fraude) iga yan waḍan amunan ilan mennawt en tmitar.\nImray ad id-s imkiṭṭif cra en ubaliḍ (l’individu). Azeglz neɣ aɣafs neɣ aseklilley niɣ abetwen neɣ azbal neɣ aɣendef niɣ akerres neɣ axendel neɣ adeɣmer, niɣ tibzi iga et ad issekned ca cra i yan uḥnu akkʷ ma neɣ ad et isxurrer (duper). Azeglez iga yan uzanay (phénomène) azayku ed umaynu nna ur tezmir tenbaṭ ad as tewwet awettu minzi iga yat tuskirt ittaɣen ger umzzenzi aseqlaf (rusé) ed umesmmendu (le consommateur) anjuf.\nAzeglz illa ɣif sa en isuniz neɣ uggar: Azeglez uyzil (subjectif) ed uzeglez abatan (objectif) ed uzeglez utjiɣ (moral) ed uzeglz umliḍ (matériel), ed uzeglez asertan (politique) ed udemsan (économique) ed udelsan (culturel) d uẓuṛaṛ (artistique):\n- Azeglez uyzil: Iga et ad isseklilliy cra iɣef nnes amm wanna iran ad isku (construire) tigemmi nnes aha ur iri ad izrek (respecter) ilaginn (les règles) isunanen en igidu (le sable) ed ucḍar (ciment) adday daten ittaḍeṛ ukan ar issedris acḍar taf ad ur ittfewwat cigan en iqaṛiḍen neɣ issexmuzzer imaliḍen (le fait de ne pas bien mélanger les matières: asag ten yaḍeṛ aha ur ifki i ku aferdas aṛaḍ nnes).\n- Azeglez abatan: Iga et ad isseklilliy kra wayyaḍ amm adday yaḍeṛ ucemmaḥ (l’épicier) aɣɣu es cigan en waman mar ad yarez (gagner) uggar en uqaṛiḍ.\n- Azeglez utjiɣ: Iga et ad isseklilliy unelmad neɣ umezraw (l’étudiant) deg ukud en ukayid (examen) taf ad imures (réussir).\n- Azeglez umliḍ: Iga et ad isseklilliy cra en uggid (personne) wan ucemmaḥ neɣ umfares (le producteur) deg yan umaliḍ akkʷ ma en wučči neɣ en tmelsit, neɣ en wusu, niɣ en tduli, niɣ en tarda... ar tigira. Anaw ad en useklilley ittuseɣrek (nommé) deg Tmaziɣt es urjan.\n- Azeglez asertan: Iga et es umedya (par exemple) ad ismuttey cra ifla (résultats) en uṣraf (élection) i ubaɣiṛ (l’intérêt) en yan umataɣ (le parti politique).\n- Azeglez ademsan: Iga et es umedya ad izzenz cra yan uԑban es yat tmatart talebḍant (marque commerciale) ur igin tinnes.\n- Azeglez adelsan: Iga et es umedya ad yasey cra agabir (le contenu) en yan udlis (livre) aha iẓṛeg (éditer) et amm is iga winnes deg yan wudem yaḍen.\n- Azeglez aẓuṛaṛ: Iga et es umedya ad yirir cra yat tudyizt (poème) ur igin tinnes aha ur isseḍṛiṛ (déclarer) aɣrik (le nom) en umedyaz et iɣnan (créer) amm is tga tinnes.\n- Aḥnu (le but) en uzeglez: Iga et ad igejḍeḍ (raccourcir) useklallay abrid es cigan en waraz (au sens de gain), ad illumẓ (bénéficier) kigan ɣif ulatim (compte) en usabil (victime) nnes.\n- Irefsan (les éthiques) en uzeglaz: Aseklallay neɣ azeglaz niɣ amɣafes neɣ aɣendaf neɣ amazbal neɣ akerras neɣ axendal, neɣ adeɣbar niɣ aseknad niɣ amsxurrer neɣ inebzi iga yan ufadraq (gourmand), amṛumḍ (traître), akeylal (cupide). Ar ittegunfu (profiter) awnul en umtuleg (le consommateur) mar ad yaweḍ atas (le but) nnes. Ur ar ittisin akrukkeḍ (pudeur), ar itteɣzal (aimer) tayazilt nnes (soi-même) uggar. Es tawalt yaḍen iga aɣzayzal (proposé pour égoїste). Iga aɣejbab (escroc), ar ittegʷmar tammunnit en ifluẓen (naїfs). Iga ameddurdu (gourmand) en iwlaɣen (finances). Iga diɣ abendag (aventurier) minzi ar ittebnnesab (s’aventurer) es tudert en yiwdan.\n- Awaṛiḍ (l’effet) en uɣafes: Ila yan uwaṛiḍ (effet) ixxan ɣif ubaliḍ (l’individu) ed wamun. Ar issehbu(porter atteinte) tadawsa(la santé) en usabil.Art issemnala i yan umizi (danger)ixatern ittawḍn aɣad (niveau)n umxix neɣ n umeǧa (catastrophe) niɣ n tqisust (tragédie) zund ay-nna yaɣn itsent tgemma nna skan itsn s imc ur ittezrakn(respecter) ilaginn(les règles) isunann(scientifiques) en teski (construction)kud ilgeẓ(trembler) wacal .Tennestm yat tgemmi aha ur terdil tamerjalt (voisine)nnes meqqaṛ taɣ tent yat tzuzt (séisme) s yat tfesna g yat tikkelt!!\n- Aṛaԑa deg wezbal: Ku afgan ad ijaca (déteser)azeglz mɣaṛ iga aseklallay.Ur illi cra n ujjed(religion) neɣ ca n usamik (doctrine)iqqaṛn i uzbal minzi illa cigan n uhbu g useklilliy.Mec iga amsu (ressource)n iqaṛiḍn i umezbal hatin iga tanddasya (ressource)n ihbitn i usabil.Kud ittegga aqnneẓ (le fait de gagner le jeu)d uberɣc (gain)i umɣafs hat iga asakal (chose perdue)d walksayn (dégât matériel)i usabil.\n- Isuniz en werjan: Arjan iga t ad isseklillef cra deg may d igan amaliḍ (matière). Illa ɣif mennaw n wudmawn neɣ isuniz (les formes) :\n- Arjan deg wučči :\nIkka tin umazan n Allah Moḥmmad iwis en Ԑabd Allah idda s ugadaz(le marché) aha imsamma(coїncider) d yan urgaz ar izzenza yan wanaw n wutci ittuskarn s uwwern waqila tabraract day ikkʷey aḍaḍ nnes dis aha yufa t immeɣ day iseqsa t f tajjema (l’état)nnes .Irura as umzzenzi s wis immeɣ es unẓaṛ day ifermz(conseiller) t umazan es wad ur itteffer amalid (le vice)n wutci i umsaɣ ibukn(qui a l’intention) adt ismmendu (consommer) .\n*Ad yaḍṛ ucmmaḥ (l’épicier) uzeglaz akʷfay d uɣɣu es cigan n waman .\n*Ad izzenz ucmmaḥ awerẓiẓ neɣ aḥedruc (miel ou lait granulé par le fait d’être périmé :tamment neɣ aɣɣu iberzazan iddeɣ jeɣdn ) ,neɣ izzenza tamment niɣ aɣɣu neɣ akʷfay niɣ ikkil(lait caillé) ikerrestmn (qui a changé de goût)issegrurusn (dégoûtant) neɣ igendiwan (eau de mauvaise saveur ) ,neɣ ad yaḍṛ aṭṭuḍ(farine) abexnanas(noirâtre) d uselɣaɣ(farine très blanche).\n*Ad izzenz aɣɣu neɣ ikkil (lait caillé)neɣ akʷfay niɣ umsay(ikkil itteyaḍeṛn es ukʷfay),neɣ aderdur (ay-nna ur igin aɣɣu wala iga ikkil),neɣ akru(fromage comestible) neɣ amɣus (confiture)neɣ aɣrri (l’amidon) nna mi izrey uzmz n tinnuzga n utulg , neɣ azatim neɣ iwini amḥayl ,neɣ udi itteyaḍṛn es tadunt neɣ es urektu n baṭaṭa,niɣ akkʷ may d igan amaliḍ anebrus(de mauvaise qualité) amm tiglay irecmn g waman ilan yan waḍu d umḍa (goût)akersmammay (dégoûtant),niɣ ta-dda imerjn(oeuf périmé qui se transforme en eau).Ad irnu g ku tweltimt(litre) n uɣɣu neɣ n ukʷfay yan uḍangaz(tasse) n waman niɣ uggar.Ad izzenz awwern ikkʷarn es wakuz .\n*Ad izzenz bab n usatcu (restaurant) i umtulg cra n uḥnic (utci issegrurusn :repas dégoûtant)neɣ azaqiq (tiremt ur inwin :repas mal cuit), niɣ utci abecmiḍ (sans saveur) niɣ acermix(fade) neɣ azummat (périmé),neɣ ikka iga agulaz (le reste),insan yan yiḍ niɣ uggar aha itteyaḍṛ d umaynu,neɣ aɣṛum aquṛaṛ ittuseṛɣan diɣ. Ad isers dat umtulg aksum igruẓjmen (qui est mal cuit) neɣ as issutc aksum azerkum (viande qui ne se mâche pas),neɣ as issutc afssugan (le bifteck )akersmum.\n*Ad izzenz ucenyay (le boucher)tifiyyi n tixsi s utig n ti-n izimmer.Ad yagl aqesbuḍ (gigot) n izimmer niɣ wi-n uzgr neɣ wi-n umkkartu aha ikles (ad ibbey aksum f udm n icenyiyn uɣzifn :couper la viande en tranches longues)tifiyyi n taɣaṭ neɣ ti-n tehruyt (tixsi)niɣ ti-n tfunast niɣ ti-n uydi neɣ ti-n uɣyul ɣif tedbut (la table) taf ad isseknd amsaɣ neɣ amesgar (le client).Ad izzenz tikurdasin niɣ tikerdllasin ittuskarn es tfiyyi tabeslallaɣt (périmée),niɣ tulkist(viande hachée) ikkʷarn s tadunt.\n*Ad issecḍr (engraisser) usggaḍ (éleveur) izimmer niɣ aɣaḍ niɣ agennuz(le veau) es tmelda(à l’occasion) en tfagla(la fête) en tfaska niɣ en ta-yyaḍ es waman d tisent neɣ es tarca itteyaḍeṛn es tisent ,niɣ adt issegrs es wutci n ifullusn ikkʷarn es tufrilsin «ihermunn»(proposé pour hormones),niɣ es iferkac ( uɣṛum aquṛaṛ) ,neɣ es uɣṛum immeɣn .Adt isluẓ cigan aha issiwɣ as ixxan en waylaln niɣ tamtunt (la levure)niɣ iqrriwcn ( neɣ ticka) iqawṣaṣn (drogues médicales).Adt isserkn (injecter)es useḍni(seringue) ukrir (chimique)Akkʷ uy-a ar ittajḍ(augmenter)aẓaẓa n umudar asl en wad icḍr.Ad ur iles(tondre) amudar ugrid (apprivoisé)uggar en yan usggʷas taf ad tenbuttel taḍuṭ aha igmeḍ(apparaître) amm is iga amehtal (gros)d acṭṭar (gras) d umerfus (très gras)meqqaṛ iga aheṛmuḍ(maigre).Ad izzenz usggaḍ niɣ uberɣaz (le courtier)amudar nna ilan ibibḍn (les boutons de fièvre) g tɣemṛin en uxenfuf (museau)nnes,neɣ ila tikukkar g tyenzar niɣ ḍaṛt imjjan nnes niɣ ddaw taḍuft,neɣ wa-nna igan amnannas (tuberculeux)niɣ ittusaɣ es tiwiglelt (folie des animaux)neɣ yuḍn es yan waḍan wan urẓaḍ (diarrhée).Adt isbedd f iḍaṛn imggura aha issikl t es ifadden niɣ t isgen f udis taf ad igmeḍ is iga amddefu (gras).Ad izzenz i umtulg amudar agurmaḍ (qui a des cornes cassées)neɣ wa-nna mi bbiyn imjjan....\nAd iffer unelmad yan urcaḍ(papier) yusiyn tusenwin jaj n uriraḍ(papier) n usnulfu(composition),niɣ ad yuru g idicl (la paume)niɣ iɣil neɣ g taɣma nnes,ad itter awwas n usmun nnes,ad issewlf arcaḍ n ukayid aha yazn t es umddakʷl nnes niɣ imilg nnes illan g uniri(hors) n tnellamsa(le centre) n ukayid taf ad irmes iriran nnes iɣtatayn (corrects) es yat taqqayt illan g umẓẓuɣ nnes ,niɣ ad yacr arcaḍ n iriran (les réponses) i usmun nnes niɣ ad yuru f yan imiss akkʷ ma wan taɣda ,neɣ adas yuru usmun nnes g ucraḍ nnes en ukayid ,niɣ isfeḍ aɣrik en usmun nna mi yucr ariraḍ aha yuru aɣrik nnes ,ad iṛẓem i wulug neɣ udlis ger ifadden nnes ,neɣ adt isers ddaw urcaḍ n usnulfu,niɣ g tsakut (le tiroir),ad yuru iseqsi nnes g yat tercaṭ(le bout de papier) aha iger t i usmun nnes taf ad ɣifs yuru iriri nna mi da ittiɣil is iɣta(être correct),niɣ ad ikeylel s urcaḍ n usmun illan datas taf ad yacr es wallen isatinn(répliques) nnes.\nAzeglz n unelmad niɣ en umezraw iga azeglz uyzil .Ma s inna ad ibedd dat wiyyaḍ asag ittusemjl(être recruté) mec izriy g ukayid f ulatim(le compte) n unelmad unẓiẓ(sage) d ugtin(d’une certitude morale). Izikr n uzeglz igzzul.Ur ar ikkat uzeglaz g tigira xas iɣf nnes.Anelmad azeglaz ad innudlf(trébucher) g usada (trajectoire)nnes ar d ittuttey. Ur da ittebdad xas wa-nna ilan tirsal iɣurden(fortes) .Aseklallay ad yamd g yan wass aflu n usnara nnes aha ig asabil n cra n uɣedbar yaḍn g yan waẓey nna ur idmi(concevoir).\nAɣezzaf Moḥmmad ayersmus en 2968 / Ayyur en May 2018


Q=11	C=9	SS=2	LS=0	PS=1	DC=0	LC=1	SD=0	BS=6	G0=51	G1=26	G2=12	DLID=ber_Latn	BODY=Ramdane Abdenbi et Youcef Achouri à Aokas le samedi 06 octobre 2018\nAzul le Lun 1 Oct - 19:36\nRe: Ramdane Abdenbi et Youcef Achouri à Aokas le samedi 06 octobre 2018\nAzul le Lun 1 Oct - 19:55\nYoucef Achouri – Ijejjigen n ccwal ( Ungal )\nIlul Youcef Achoufri ass n 09 deg wayyur n Yunyu n useggas 1969 deg taddart n At Lqasem deg t ץiwant n At Si Yusef deg l&epsilonerc n At bu ץerdan . Yekker-d deg twacult tazawalit . Yewwi-t we ץrum ad yinig ץer Wehren i wakken ad inadi lxedma . Mi yufa lxedma yeqqimn yezde ץ deg Wehren.\nDeg temdint-a n umalu n tmurt , yemlal-d atas n yime ץnasen n tamazi ץt . D ץa akk-a ay yessen tiddukla Numidya ay as-d-yeldin tiwwura-nnes i wakken ad yelmed\ntamazi ץt. Segmi iwala d tiddukla ixeddmen seg wul yerna yes&epsilonan irmuden ime&epsilonnen s tamazi ץt yekcem deg terba*-nsen n umegzun.\nIsurrifen imezwura n Youcef Achouri deg webrid n tira yebda-ten s sisefra .Yu ץal yettaru-d imagraden ay d-yeff ץen deg kra n ye ץmisen . Yexdem dayen deg wenrar n usu ץel tamazi ץt . D ץa deg ta ץult-a , yessu ץel-d ץ er tmazi ץt &lsquo'Al Ajwad &ldquo&rdquo n Abdelkader Alloula ed &lsquo' Syrano de Berjerac &lsquo' n Edmond Rostond . Deg tewsit n tullisin yura snat :&rdquo Tidet yeskiddiben &ldquo ed &ldquolseyyaden n tayri &ldquo . Гas ur d-ffi ץ ent ara yekker ץ er tira n wungalen . Yura tlata wungalen &ldquoTizza tizwa&rdquo , &ldquoAklan n tayri&rdquo ed win ara te ץrem deg wedlis-a &ldquoijejjigen n ccwal&rdquo.\nUngal &ldquoIjejjigen n ccwal&rdquo d adlis amezwaru n Youcef Achouri ara d-yeff ץen. Nessaram ur d aneggaru . I yimer ץri nessarem ad ye*jeb.\nMa d ameskar nessaram ad as-deg ifadden ad ikemmel deg webrid n tira imi ur tehwaj tmazi ץ tassa ala win ara tt-yemmeslayen , win ara tt-yarun ed win ara\ntt-ye ץren. Timmuz ץa d iles amazi ץ ! Idles amazi ץma ur-nenni s tmazi ץ tue yettili d amazi ץur yid-s nettili d imazi ץen !\nAzul le Lun 1 Oct - 19:58\n“Timsirin n tudert” n Ramdane Abdenbi\nShare to FacebookShare to TwitterShare to Google+Share to EmailShare to Plus d'options...\nZgan yimenza-nneɣ qqaren-aɣ-d : ddunit d lakul. Nettaf imeslayen-agi deg yinzan, deg yisefra akked tezlatin : Ur sḥissif ara / Ɣas yemɣembas wul / Tagi d leqraya / Ddunit d lakul. Di lakul-agi n ddunit llant temsirin yall ass, i yall amdan, di yall taswiɛt. Timsirin n tudert ggten ɣef medden merra, maca yall yiwen amek i tent-ilemmed, yall yiwen d acu n wazal i sent-yettak. Llan widen i iceffun fell-asent, llan daɣen widen i tent-itettun. Widen iceffun teddun dima ɣer zdat, ẓran sani i la leḥḥun, tikli-nsen tesɛa iswi. Ma d widen itettun zgan tezzin tennḍen, zgan di lqaɛ n tesraft ideg ɣlin yakan geddac n tikkal war ma rran lwelha-nsen s aya.\nLlant tmanya tullisin deg wammud-agi. Isental-nsent sselfen i kra n tedyanin iḍerrun dagi ɣur-neɣ, di tudert-nneɣ n yall ass. Ad tafem tayri, temẓi, tamurt… akked kra seg wayen yerzan ineɣmasen. D isental iɣef yella wawal aṭas imi d llsas n tudert di yall timetti.\nDi Tuɣalin ɣer tmurt, leḥḥun ur ẓrin sani, d tikli s lewhi. Di tmurt-nsen, gar-asen i llan, tettbeddil fell-as maca anda i tt-ǧǧan i tt-mazal.\nDi Nneksa neɣ d laksida, d tawaɣit i yeḍran imi ulac aḥezzeb, ulac leɛqel akked lmeɛqul. Wa yeqqar-as tagi d nneksa, wayeḍ yeqqar-as d laksida yili tawaɣit yiwet.\nDi Atan wul-iw, i buddeɣ i Zimu, teffer tayri, tuggad, teqqim kan deg wulawen daxel n yidmaren, tugi ad d-teffeɣ ammer anwa i tt-yettwalin.\nDi Ḥadret ccfaya, ayen yeffren seg umezruy-nneɣ, ama d aqbur ama d win n ṭṭrad n 54-62, yeǧǧa-aɣ nettwaɛelleq gar yigenni akked tmurt.\nDi Uriɣ aḍris deg uɣmis, aneɣmas iɣef zzin at twacult-is imi i d-yenna ayen i ten-iḍurren deg yiwen uḍris.\nDi D aseklu i d-yennan, d taggara n yilemẓi umi kksen tayri, teǧǧa-t tadukli… tefka tmurt-is deg-s afus.\nDi D acu ara d-ilalen ?, xdem ayen i k-d-qqareɣ mačči aayen i xeddmeɣ ! Rray yessawaḍen ɣer tmettant.\nDi tneggarut Timsirin n tudert, d taseddart iss yekfa udlis : Ɣurwat ad ken-rren a widen itettun / D asɣar iwulmen i lqanun akked lkanun / Lmal iruḥen yis-s ara t-id-rren / Mi kfan ad t-rrẓen yis-s ad sseḥmun.\nTagi d tukkist yellan di 4ème de couverture :\n« Ccfaya tegguni-tt tatut, la tt-tettɛassa, anda teɣfel neɣ anda tecceḍ ad tesberber fell-as, ad tt-tɣum, ad tt-testiqqef, ad tsum lǧehd-is alamma teǧǧa-d amkan-is d ilem, dɣa ad t-teddem. Ad tefsi imiren tidet di temda n zzman, ad tezzer i lebda wa ma ẓran-tt medden ».\nAzul le Lun 1 Oct - 20:04\nAzul le Lun 1 Oct - 20:05\nAzul le Lun 1 Oct - 20:06\nAzul le Mar 2 Oct - 10:27\nAzul le Jeu 4 Oct - 12:27\nAzul le Jeu 4 Oct - 16:36\nAzul le Jeu 4 Oct - 16:49\nAzul le Dim 7 Oct - 12:21\nAzul le Dim 7 Oct - 12:22\nAzul le Lun 8 Oct - 16:59\nAzul le Lun 8 Oct - 17:00\nAzul le Lun 8 Oct - 17:02\nLes jeunes de plus en plus nombreux au café littéraire d'Aokas!\nça augure de bon! l'espoir est permis!\nAzul le Lun 8 Oct - 17:04\nAzul le Lun 8 Oct - 17:05\nAzul le Lun 8 Oct - 17:08\nAweqqas, timlilit n sed 6 tuber 2018.\nAd d-nemmeslay ɣef tsekla s wawalen n tsekla.\nƔef 9 n ṣṣbeḥ i newweḍ, nekk, baba d Koussayla, ɣer sdat tewwurt n ”Axxam Adelsan Slimane Rahmani” n Uweqqas di Bgayet. Yemmugger-aɣ-d Mouloud Tiakout, dɣa neddukel akken ɣer Melbou ad d-nawi Youcef Achouri i yewwḍen ɣer din iḍelli-nni. Imi ɣef 2 n tmeddit i tella temlilit, nfuṛes tagnit nmerreḥ cwiṭ deg tzenqatin n temdint. Yessumer-aɣ-d Mouloud Tiakout sin n yimukan, yenna-d ilaq ad ten-id-iẓer kra n win ara d-yerzun ɣer Uweqqas.\nAmezwaru d amezgun, yezga-d deg udrar, nnig Uweqqas, yebɛed cwiṭ ɣef temdint (yesmekta-yi-d amezgun “Agraw n Taos Amrouche” i yellan di taddart-iw Tigemmunin, at Wasif), d amkan igerrzen, icebḥen, yettak abeḥri i turet. Tanemmirt i at Uweqqas i t-yebnan !\nWis sin, d abrid aqdim deg uẓru n udrar i wumi qqaren “Cap Aokas” i xedmen “Les Ponts et chaussées” di 1864/65. Yezga-d nnig “La grotte merveilleuse”. Ners-d seg “ufurgu” n Koussayla, tqubel-aɣ-d Aweqqas, dɣa terra tmuɣli srid ɣer temdint akked ubrid ahrawan i yellan gar-as d yillel agrakal. “Refdeɣ allen-iw s igenni tefrari-d tafat, serseɣ-tent ɣer lqaɛa yeɣli-d fell-i ṭṭlam, rriɣ-d nnehta s Wurfan, dɣa suɣeɣ nnig tmedlin : a lwexda iṣaren, tawennaḍt meskint, rnan-tt wafraḍen, tezdeg d ccbaḥa wissen ma ad d-zzint ! Wicqa, ttif ad nezɛef wala ad nayes (i d-nnan), ad nezwir deg wayen i neḥwaǧ imir-a wammag lebɣi-nneɣ meqqer ! Yekfa lawan n umerreḥ iseg d-nezdem lqerḥ akked lferḥ : nennuɣna imi nufa tacmat deg temdint icebḥen, nefreḥ imi nḥulfa i lebɣi n yiɛeggalen n “Azday Adelsan n Weqqas” ad ṣeggmen taswiɛt, ad sseddun lecɣal akken iwata lḥal. Afud igerrzen ay imeddukal ! Nṣubb-d si “Cap Aokas” srid s asečču, nemlal-d kra n yimeddukal, nečča talqimt, nqeṣṣer cwiṭ, neswa leqhawi, dɣa uɣeɣ-d aɣmis “La Cité” ideg d-tedda tdiwennit Hafit Zaouche.\nS wazul n tegmat d tdukli i tebda temlilit iɣer d-rzan yimeddukal Mhand Chemirou (tasnawit “Abderrahmane Illouli” deg at Yiraten 1980-83), Mokrane Chikhi, Larbi Yahioune, Nabil Mehdioui d twacult-is akked wiyaḍ (virtuels) n FB. D azul aḥmayan -ulamma yelha lḥal- i d-ssawḍeɣ i at Uweqqas d yinebgawen n lḥerma sɣur at Tgemmunin d tudrin i as-d-yezzin deg at Wasif. Teḍfer-it-id yiwet n ddqiq n tsusmi ɣef yiman n Abdellah Hamane i aɣ-yeǧǧan aggur-a yezrin.\nYezwar Youcef Achouri s awal ɣef tira s umata ladɣa tira n wungal i d-yessefhem i yinebgawen n lḥerma yellan dinna imi netta yesɛa tarmit deg wannar-a. Ayen yura d wayen i d-yessaẓreg yefser-it-id sdat-sen s teqbaylit timserreḥt, yerna-d agzul n wungal-is aneggaru “Ixef n usennan” i as-d-yessuffeɣ yimsiẓreg “Atfalouna” n Firas Eldjahmani s tallelt n umeddakel Hamid Bilek. Yufa 4 n wallalen i ilaqen i tira : tutlayt, tikti, asugen d usenfar. Yessumer-d imir-nni Nabil Mehdioui tasuqelt d allal wis 5 iɣef d-yemmeslay ula d Mokrane Chikhi mi i t-id-iṣaḥ wawal. Mwatan merra ɣef waya.\nMa d nekk, awal-iw n tazwara d tajmilt i yimsuddsen n temliliyin-a yettilin deg kra n tudrin akked tɣiwanin yecban Bouzeguene, Ouacif, Abizar, Aokas, Tizi-Ouzou d Boudjellil (d timliliyin ideg ḥeḍreɣ kan i d-bedreɣ) i yettakken awal i yimyura, i iḥerzen tira am wakken i ḥerzen yimezwura tutlayt s timawit. Syin akkin, d awal ɣef tɣuri (taḥerfit, i tifert n tɣuri, i tezrawt) ; ayen i tt-yeṭṭafaren (tazrawt, tasleḍt d tezɣent) ; ccbaḥa n uḍris ; taseddast ; aktawal ; amawal yerzan awalen imaynuten (Abdelaziz Berkai / Mohand Mahrazi / Samia Saad Bouzefran / Kamel Bouamara / Mohand Akli Salhi… Abdelmalek Meniche) ; allalen yecban timliliyin tiseklanin neɣ isikwan n tira (atelier d’écriture am win n at Wasif) ; isulal yecban idlisen n Zahir Meksem d Mohand akli Salhi ; i d-zzewreɣ qbel ad d-mmeslayeɣ ɣef udlis-iw “Asnekwu n yiḍrisen deg wungal Tawaɣit n tayri n Abdellah Hamane”, d “Tajmilt s udlis” i rriɣ i Dda Abdellah ɣef wayen yura.\nAm wakken nennum, mi yekfa wawal, nbudd kra n yidlisen i yimeɣriyen, neṭṭef-d kra n tewlafin i ccfaya, nečča daɣen tiẓidanin n Massa Mehdioui i d-yesferḥen at iɛebbaḍ yexwan. Tanemmirt a Massa. Di taggara yessefk ad rren yimyura tiɣri i yimsuddsen n temliliyin-a anda ma llant, ilaq ad asent-rnun afud, ad mrafaqen iwakken ad reṣṣint tira d tɣuri deg tudrin, ad tennerni tsekla, ad taweḍ i wid i d-yetteddun akken iwata lḥal.\nTaɣuri igerrzen, @r tayeḍ ihi !\n» photos Fontaine des Agonisants (35)


Q=2	C=2	SS=0	LS=0	PS=0	DC=0	LC=0	SD=0	BS=1	G0=35	G1=20	G2=5	DLID=ber_Latn	BODY= Matthew 9 Kabyle: NT\nBible > Kabyle: NT > Matthew 9\n1Sidna Ɛisa yuli ɣer teflukt, yezger lebḥeṛ yuɣal ɣer temdint n Kafernaḥum.\n2Wwin-as-d yiwen wukrif iḍleq ɣef wusu. MMi gwala liman n yemdanen-agi, yenna i wukrif-nni : Ur țțaggad ara a mmi, țwaɛeffan ak ddnubat-ik. 3Llan dinna kra si lɛulama țxemmimen deg wulawen-nsen qqaṛen : Argaz-agi yekfeṛ ! 4Dɣa Sidna Ɛisa yeẓran ayen țxemmimen, yenna-yasen : Acuɣeṛ yir axemmem-agi deg ulawen-nwen ? 5D acu i gsehlen a t-id-iniɣ : « Țwaɛfan-ak ddnubat-ik neɣ kker telḥuḍ » ? 6Meɛna iwakken aț-țeẓrem belli Mmi-s n bunadem yesɛa tazmert di ddunit-agi ad yeɛfu ddnubat... YYenna i wukrif-nni : Ekker, ddem usu-inek tṛuḥeḍ ɣer wexxam-ik ! 7Imiren, argaz-nni yekker, iṛuḥ ɣer wexxam-is. 8Mi walan ayagi, lɣaci akk ikcem-iten lxuf, țḥemmiden Sidi Ṛebbi, imi i d-ifka tazmert am tagi i yemdanen.\n9Mi gɛedda zdat wexxam anda țxelliṣen tabzert, ( leɣṛama ) Sidna Ɛisa iwala yiwen umekkas isem-is Matta, yenna-yas : Ddu-d yid-i ! IImiren kan ikker Matta, yedda yid-es.\n10Mi llan tețțen deg wexxam n Matta, aṭas n imekkasen akk-d yir imdanen i d-yusan, qqimen akk-d Sidna Ɛisa d inelmaden-is, tețțen yid-sen. 11Ifariziyen mi walan ayagi nnan i inelmaden-is : Acuɣeṛ Ssid-nwen iteț akk-d imekkasen d yir imdanen ? 12Sidna Ɛisa yesla i wayen i d nnan, yerra-yasen : Mačči d wid iseḥḥan i geḥwaǧen ṭṭbib, meɛna d wid ihelken. 13Meyzet ɣef lmeɛna n wawal-agi yellan di tira iqedsen : D ulawen yeṣfan i bɣiɣ mačči d iseflawen n lmal. AAxaṭer ur d-usiɣ ara ad ssiwleɣ i iḥeqqiyen iwakken a d uɣalen ɣer webrid, meɛna i imednuben.\n14Inelmaden n Yeḥya aɣeṭṭas usan-d ɣer Sidna Ɛisa nnan-as : Acuɣeṛ nukkni akk-d ifariziyen nețțuẓum ma d inelmaden-ik ur țțuẓumen ara ? 15Sidna Ɛisa yerra-yasen : Eɛni inebgawen n tmeɣṛa zemren ad ilin di leḥzen skud yella yesli yid-sen ? A d-yas wass i deg ara sen-ițwakkes yesli, imiren ad uẓummen. 16Ur nezmir ara a nxiḍ tafaweț tajḍiṭ i uceṭṭiḍ aqdim, axaṭer tafaweț-nni tajḍiṭ aț-țejbed aceṭṭiḍ-nni aqdim, acerrig-nni ad innerni. 17Ur nețɛemmiṛ ara daɣen iyeddiden iqdimen s ccṛab ajdid, neɣ m'ulac ad fellqen, ccṛab ad inɣel, iyeddiden ad xesṛen ; meɛna a nerr ccṛab ajdid deg yeddiden ijdiden, s wakkenni ccṛab d uyeddid ad țwaḥerzen.\n18Mazal Sidna Ɛisa ițmeslay, yusa-d yiwen n ccix n lǧameɛ iseǧǧed zdat-es, yenna-yas : Tura kan i temmut yelli, di leɛnaya-k as-ed aț-țserseḍ afus-ik fell-as, a d-teḥyu ! 19Sidna Ɛisa ikker yedda yid-es nețța d inelmaden-is.\n20Ațaya yiwet n tmeṭṭut yuḍnen ssiq tnac iseggasen aya, tekka-yas-d si deffir, tennul tacḍaṭ n ubeṛnus-is, 21axaṭer teqqaṛ deg ul-is : « lemmer zemreɣ ad nnaleɣ ɣas ula ț-țacḍaṭ n ubeṛnus-is, ad ḥluɣ. » 22Sidna Ɛisa yezzi ɣer deffir, mi ț-iwala yenna-yas : Ur țțaggad a yell-i, liman-im isseḥla-kkem. SSeg imiren tameṭṭut-nni teḥla.\n23Mi gewweḍ Sidna Ɛisa ɣer wexxam n ccix-nni, yufa lɣaci țmeǧǧiden, yerna nhewwalen meṛṛa. Yenna-yasen : 24Ffɣet syagi, taqcict ur temmut ara, d iḍes kan i teṭṭes. DDɣa țmesxiṛen fell-as. 25Mi ssufɣen lɣaci, ikcem, yeṭṭef-ed taqcict-nni seg ufus, dɣa tekker-ed. 26Yeffeɣ lexbaṛ-agi di tmurt meṛṛa.\n27Mi gṛuḥ Sidna Ɛisa syenna, tebɛen-t sin iderɣalen, țɛeggiḍen : A mmi-s n Sidna Dawed, ḥunn fell-aɣ ! 28Mi gewweḍ ɣer wexxam, iderɣalen-nni kecmen ɣuṛ-es, dɣa Sidna Ɛisa yenna-yasen : Tumnem belli zemreɣ a wen xedmeɣ ayen i yi-d-tessutrem ? RRran-as : Ih a Sidi numen ! 29Innul allen-nsen, yenna : A wen-ițwaxdem s wakken yella liman-nwen ! 30Dɣa yuɣal-asen-d yeẓri. Sidna Ɛisa yeggul deg-sen : Ɣuṛ-wat ad iffeɣ lexbaṛ ɣef wayagi ! 31Meɛna akken kan ffɣen, bdan aberreḥ, lexbaṛ-nni yekka-d meṛṛa tamurt.\n32Mi ṛuḥen sin-nni, a ten-aya wiyaḍ wwin-as-d yiwen wergaz i gesgugem uṛuḥani. 33Akken issufeɣ Sidna Ɛisa aṛuḥani-nni, agugam-nni yebda ițmeslay. Lɣaci akk tɛeǧben, qqaṛen : Leɛmeṛ neẓri ayagi di tmurt n wat Isṛail ! 34Lameɛna ifariziyen qqaṛen : S tezmert n ugellid n leǧnun i ten-issufuɣ.\n35Sidna Ɛisa yekka-d ɣef temdinin ț-țudrin meṛṛa, yesselmad di leǧwameɛ nsen, yețbecciṛ lexbaṛ n lxiṛ n tgeldit n Sidi Ṛebbi, isseḥlay mkul aṭan d mkul lɛib.\n36Sidna Ɛisa tegzem tasa-s mi gwala annect-nni n lɣaci ɛyan, feclen, ḥeznen am ulli ur nesɛi ameksa . 37Dɣa yenna i inelmaden-is : Tamegra meqqṛet, meɛna drus ifellaḥen i gellan. 38Ḥellelet ihi bab n tmegra a d iceggeɛ ixeddamen ɣer tmegra-s.


Q=4	C=1	SS=1	LS=1	PS=1	DC=0	LC=0	SD=0	BS=10	G0=180	G1=127	G2=51	DLID=ber_Latn	BODY=Amek ara tarum tamaziɣt s uselkim? - Tadukli, le Kabyle Magazine\nAMEK A TARUM TAMAZIΓT ?\nWigi d kra n yiwellihen i wakken ad tarum tutlayt tamaziγt di Internet s Arial Unicode MS yellan di yal aselkim iteddun s Windows Vista akk d XP.\nAmek ara tesqedcem "anasunic.exe" ?\nZedmet "anasunic.exe" s utekki γef yizdi agi\nTisefsayin Unicode iteddun akk d "anasunic.exe"\nIḍrisen Muḥd U Ṛemḍan γef Unicode d'usemres-ines\nNenna-d belli tutlayt Tamaziɣt teḥwaǧ kan ad tt-naru ad tt-nɣer. Ma yella taɣuri tban-aɣ-d, maca amek ara naru ? S wacu ara naru ?\nMačči d tamsirt n yilugan n tira, d tajerrumt neɣ d taseftit i d iswi n tgejdit n wuṭṭun-agi, maca d awelleh ɣef wallalen n tsenselkimt i ɣ-yettunefken i wakken ad d-nesnulfu ayen i neḥwaǧ i tira n tutlayt-nneɣ akken iwata lḥal.\nD allalen-agi n tsenselkimt i ɣ-yeldin tiwwura n umaḍal akken i tent-ldin i tutlayin nniḍen. Taswiɛt-agi nufa abrid igerrzen i useqdec-nsen imi tamaziɣt tḥella-d amkan-is di Internet. Yeggra-d cwiṭ n lexṣaṣ deg wayen yerzan taywalt akked temliliyin gar widen iqeddcen ɣas akka Internet ur yesɛi ara tilisa, maca skud nuki i wugur-agi, yiwwas ad tili tifrat.\nƔas allalen-agi i medden irkelli, maca anadi akked usnulfu sɛan imawlan. D annar ifergen yesɛa ilugan, ɣef waya mačči win yekkren ad d-yesnulfu war ma yerra lwelha-s s ayen xedmen widen i t-yezwaren ɣer ccɣel-nni akked llsas iɣef t-xedmen. Leqdic amaynut yezga d akemmel ɣef wayen yellan yakan, d tarusi ɣef llsas n wayen yettwaqedcen akked wayen iɣef yella umsefhem di tazwara, mačči yal tikkelt ideg ara d-iban kra, yessefk ad d-nɛiwed i kullec seg umezwaru : dɣa mi nuẓ lmitra ad nwexxer s snat lmitrat.\nTagi d tiɣri i widen yettarun s tmaziɣt, i widen i d-yettarun i tesɣunt-agi, nessaram ad as-d-slen, i wakken ad neddukel ɣef wallalen n tira i ɣ-iwulmen, ara ɣ-yessehlen axeddim i wakken ad naẓ war ma nwexxer.\nAḍris-agi mačči d tazrawt ɣef Unicode, maca d tiɣri\ni yimeskaren akked yimnuda\ni wakken ad sseqdacen tisefsayin Unicode\ni tira-nsen akked tezrawin-nsen.\nLa d-qqaren belli Internet yessemlal imdanen n ddunit merra armi yuɣal umaḍal d taddart. Ɣef waya, amdan ur nesɛi amkan di Internet ad d-yaf iman-is berra i unnar. Tutlayin merra ttmurudent ɣef uẓeṭṭa-agi, ttnadint ad awint aḥric ameqqran i wakken ad d-ifrirent, ad ilint d tiden iǧehden, d tiden i sseqdacen medden merra am teglizit... akked tefransist. Ad sberbrent tutlayin iǧehden ɣef tiden ur neǧhid ara, ad rewlen medden ɣef tutlayt ma ur ten-tenfiɛ ara di tudert-nsen, ma ur sen-tessečč ara aɣrum. Ihi cwiṭ cwiṭ, ad yenɣes useqdec n tutlayt-nni ǧǧan yimawlan-is, ad tuɣal di rrif, ad tettwattu... ad tenger, ad d-asen wiyaḍ ad tt-zerwen ! Ihi di teswiɛt-agi ideg ameslay, tira akked tugna ttinigen seg ugafa s anẓul, seg usammer s ataram deg yiwen usiti (utekki) ɣef tqeffalt n unasiw, d acu-t uswir-agi iɣer tessaweḍ tmaziɣt akked yimaziɣen deg umaḍal-agi ijebbden medden akken ijebbed ddkir uzzal ?\nTamaziɣt, imira attan la tettmurud am nettat am tiyaḍ, maca mačči i wakken ad tɣumm neɣ ad tessenger tutlayin nniḍen, i wakken kan ad d-tḥerr amkan-is deg uẓeṭṭa-agi agraɣlan, ad teẓḍ aḍref-is s useqdec i la tt-sseqdacen yimawlan-is yebɣan ad tidir, ad tennerni, ad d-teffeɣ si taddart s annar ideg ttemqabalent tutlayin.\nTira n tmaziɣt (mačči d Pdf mačči d tugniwin) llant di Internet s yiwet tsefsit umi qqaren Arial Unicode MS yellan di Windows XP neɣ di Windows Vista, akked sin yinuḍafen n unasiw : unicber i nesseqdac di XP kan, anasunic i nesseqdac di XP akked Vista. Inuḍafen-agi ur llin ara di Windows imi mačči d Microsoft i ten-id-yesnulfan. Ihi yessefk ad yessali umeskar neɣ asenselkam anuḍaf n unasiw anasunic, iteddun ɣef XP akked Vista, ɣef uselkim-is mi ara yebɣu ad yaru s tmaziɣt yeḥwaǧen tisefsayin Unicode -i nezmer ad naf di Internet-. Ɣas llant tsefsayin nniḍen Unicode, maca ur d-teddunt ara di Windows, ihi ur ṣliḥent ara i yiḍrisen di Internet : kra ara yettwarun s tsefsayin-agi deg yiselkimen, mi yekcem Internet ad yexreb, ayen ara ixerben deg-s d la mise en page akked kra n yisekkilen yecban “ɣ” akked “ɛ”. Maca, kra ara yettwarun s Arial Unicode MS deg yiselkimen, mi yekcem Internet akken ara yeqqim, ur yettbeddil ara. Aḍris ur ixerreb ara ɣas ma yettwaru s snat neɣ ugar n tutlayin : amedya tamaziɣt akked tefransist. Tikwal nettaf imeslayen s tmaziɣt deg uḍris s tefransist, tikwal d imeslayen s tefransist i nettaf deg uḍris s tmaziɣt. Yiwet tsefsit ara nesseqdec i tira s geddac n tutlayin deg yiwen uḍris : annect-a irennu di ccbaḥa n tira, ttishilent i tɣuri imi tawsit n yisekkilen yiwet-is. Nezmer ad d-nefk amedya n snat tezrawin s snat tutlayin (tamaziɣt akked tefransist) n M.A Haddadou akked A. Nouh neɣ Les Actes de Colloque i d-yeẓreg Usqamu Unnig n Timmuzɣa ideg d-iban belli tira s yiwet tsefsit Unicode (Garamond Unicode neɣ Times New Roman Unicode) cebḥent, sehlent i tɣuri mačči am tira s snat neɣ ugar n tsefsayin yemgaraden di tewsit-nsent : Times new roman... akked Amazigh Arial.\nD acu-t Unicode ?\nAd d-nesmekti qbel ad nebdu ameslay ɣef Unicode belli liḥala n tira s tmaziɣt ur tgerrez ara. Teẓram merra amek i ttuɣalen yiḍrisen ɣef ugdil n uselkim ideg ulac tisefsayin iss ttwarun deg uselkim anaṣli ! D yir liḥala… D yir taɣuri. Ggtent tsefsayin akken ggten widen i tent-id-yesnulfuyen war ma yella ccwer gar-asen.\nMaca imira, akken i s-yehwu yili lḥal, yessefk ad asen-nerr tajmilt imi di teswiɛt n lḥerṣ, di teswiɛt ideg ḥala «ulac» i yellan, nufa-ten, nitni, snulfan-d allal iss nura imir-nni. D allal i wakken ad naru timawit, ad neg zzerb i tatut, ad nerr ccfaya ɣef lkaɣeḍ.\nImi ur myussanen ara gar-asen, yal yiwen deg-sen sani iwehha, yal yiwen sani iwala. Taywalt-agi ixuṣṣen gar-asen, ɣas ttwaqqnen ɣer yiwen uẓeṭṭa, turew-d amgarad i d-yesnulfan ula d netta uguren yeggten akken ggtent tsefsayin.\n“Zik-nni“, isekkilen n tutlayt-nneɣ (s usenqeḍ s wadda, s ticcewt s ufella) ṭṭfen imukan n yisekkilen n tutlayin nniḍen ladɣa tafransist i nesseqdac aṭas di tmurt-nneɣ.\nNettaf imeslayen yecban «tamazi$t», «avris», «iéuran», «ajeooig»… deg uḍris ur nezmir ad ten-id-nessenṭeq. Yeggra-d “ɛ“ akked “Ɛ“, sin yisekkilen-agi ur llin ara di tsefsayin, imi d tiwwin i ten-id-nettawi seg umkan nniḍen : Inserer/Symbole. D ayagi i ɣ-d-yettaken isekkilen yecban «Ɛ» akked «ɣ» yeccemten tira, ur ddin ara akked tewsit n yisekkilen inaṣliyen, yerna ur d-ttbanen ara deg uḍris mi ara t-nawi seg uselkim ɣer wayeḍ.\nLlant tsefsayin nniḍen yecban : Amazigh, Amaz, Tayma, ArialMDZ, Amazigh latin cent… d tiyaḍ. Di yal yiwet deg-sent, isekkilen n tmaziɣt (s usenqeḍ s wadda, s ticcewt s ufella) ṭṭfen amkan yemgaraden ɣef tiyaḍ. Ɣef waya i nezmer ad naf yiwen usekkil yeṭṭef ugar n sin yimukan ur ili : yesɛa amkan di yal tasefsit, ayagi imi yal asenselkam ad t-yessers anda i s-yehwa mi ara d-yesnulfu tasefsit-is !\nIhi, s tewzel maḍi (imi aḍris-agi mačči d tazrawt ɣef Unicode), nezmer ad d-nini belli Unicode d angal yettunefken i yal asekkil n yal agemmay n tutlayin n ddunit merra : asekkil yiwen, angal yiwen. Asekkil i ɣ-yehwan ad t-naru, tasefsit i ɣ-yehwan ad tt-id-nesnulfu, angal n yisekkilen yiwen, ur yettbeddil ara. Ad d-nesmekti belli tarusi-agi n yisekkilen ɣef tqeffalin n unasiw d tamezwarut i d-nufa deg unuḍaf n unasiw unicber n Inalco i XP kan, qbel ad aɣ-d-yaweḍ Vista. D ayagi iɣef, imira, tarusi-agi, d llsas iɣef ilaq ad yili yal anuḍaf ara d-yesnulfu yal asenselkam i tmaziɣt ama i Vista ama i wayen nniḍen, imi amaynut yezga yella…\nIsekkilen-agi (s usenqeḍ s wadda, s ticcewt s ufella) zemren ad rsen di yal tasefsit n Windows/Fonts yesseqdacen tlatinit. Amedya n Times New Roman, Arial, Garamond... ideg llan yisekkilen n tlatinit n tutlayin n l’Europe merra, rnu taɛrabt, taɛibrit… tarusit, ma rnan-asen widen n tmaziɣt… ur yexṣir wara !\nAd dduklent tira\nAyagi akk i d-nura i wakken ad d-nini belli nekni, ahat war lebɣi, nettleqqim aẓar n beṭṭu ula deg wayen ur nettalas. Seg wakken nḥemmel tutlayt-nneɣ, neqqen tiṭ, ur nwala ara akken iwata lḥal, neɣ ahat allen berrant ur walant, belli ma nesṭuqqet asnulfu, ɣas d ayen yelhan, ad aɣ-iḍurr. Ayagi imi ulac ayen yessemlalen isenselkamen-agi imaziɣen i wakken ad dduklen ɣef yiwen rray, ɣef yiwet tira... Tutlayin yecban tafransist, taspenyulit neɣ taglizit, ɣas ggtent tsefsayin maca yiwen unuḍaf n unasiw i yellan, ur yettbeddil ara. Mi nefren tutlayt, d anuḍaf-nni, d yiwen-nni kan ara nesseqdec. S wakka, iḍrisen yura ufransi s tefransist di Rrus, akken ara ten-iɣer ufransi nniḍen di Marikan, s tefransist.\nIhi ɣas yella umaynut di tira n tmaziɣ, ur yessefk ara ad nettu uguren n tira imezwura : $, £, é, à, ç, è, v, ê, û, î, o, p i nettaf deg yiḍrisen n tmaziɣt, i ɣ-d-yekkan si tsefsayin yeggten ur nezmir ad ilint merra deg yiselkimen.\nMaca, assen d assen, imira d imira. Unicode yekkes-aɣ yiwen uɣbel n tira s wangalen yefka i yisekkilen n tmaziɣt (s usenqeḍ s wadda, s ticcewt s ufella). Yessemlal-aɣ deg yiwet, ihi tanemmirt d tameqqrant i kra i ɣ-yesduklen ɣef tɣawsa-agi, yiwet seg waṭas, ahat, maca ur nezmir ara ad nemgarad fell-as.\nSduklen-aɣ ssya, nemsebḍa ssyihin. Mi nɣil Unicode yeqleɛ-d aẓar-nni n beṭṭu, atan iban-d wayeḍ. Asmi i d-yennulfa Vista (ideg ters tmaziɣt d tutlayt war ma yers daɣen unuḍaf-ines), nebɣa ad nkemmel leqdic deg-s am nekni am wiyaḍ, dɣa nnuda ɣef unuḍaf iss ara naru, nufa yiwen di Internet. Mi t-nessuli, nufa tarusi n yisekkilen temgarad akked tin n unuḍaf n unasiw n XP. Asekkil «ɣ» yettwakkes si tqeffalt «q» yuɣal ɣer tqeffalt «v» akked «y» wissen acuɣer ? Uma abrid iban… yenǧer… !\nImira dɣa, i ur ilaq ara ad yili wugur n unuḍaf n unasiw akken yella win n tsefsayin. Ma tkemmel akka, win umi nefka aḍris yessefk ad s-nesseddu tisefsayin akked unuḍaf n unasiw neɣ ad nuɣal ɣer teqdimin-nni-nneɣ : Pdf akked tugniwin. Ihi win yebɣan ad d-yesnulfu anuḍaf amaynut, atan ɣer-s, MACA ilaq ad yili ɣef llsas n umezwaru : amedya n anasunic, anuḍaf n unasiw amaynut iteddun di XP akked Vista ɣef llsas n unicber.\nAmgarad yecban wagi ɣer deffir ara ɣ-yejbed. Ayen ideg ara nebnu ɣef llsas yellan yakan, ad nekker ad nexdem llsas nniḍen yemgaraden akked umezwaru. Uguren-nni n tsefsayin ad ten-naf deg yinuḍafen... UR TFERRU ARA.\nAnuḍaf n unasiw i Unicode deg uselkim\nAd d-nesmekti belli iḍrisen ara yettwaceyyɛen s Internet yelha ma ttwarun si tazwara deg uselkim s Arial Unicode MS imi ḥala tasefsit-agi n 22Mo i yellan deg yiselkimen n ddunit merra yesseqdacen Windows XP neɣ Vista i wakken ad ttwarunt tutlayin n yiɣerfan merra.\n- «anasunic.exe » i Vista akked XP\nAnuḍaf-agi amaynut i Vista yesdukel ula d XP. Yers ɣef llsas n unicber.msi deg wayen yerzan tarusi n yisekkilen ɣef tqeffalin n unasiw. Ayen yettwarun s umezwaru (unicber ) di XP nezmer ad t-nesseɣti, ad s-nernu, ad s-nessenɣes s unuḍaf wis sin (anasunic ) di Vista. Ayen yettwarun daɣen di Vista s (anasunic ) nezmer ad t-neqdec di XP s unicber. anasunic.exe, d anuḍaf n unasiw iteddun ɣef XP akked Vista.\n1- Ad isit usenselkam snat tikkal ɣef “setup.exe”.\n2- Ad isit ɣef “Close”.\nD ayagi i yeḥwaǧ anasunic i wakken ad yeddu ɣef uselkim. Ad d-iban unasiw amecṭuḥ deg wadda ayeffus (neɣ azelmaḍ) n ugdil, ad yefren usenselkam tutlayt akked tsefsit, ad yebdu tira s tmaziɣt.\nMa tfernem Langue d’entrée par défaut d Tamazight Unicode, ad tarum tamaziɣt akked tefransist s unuḍaf n unasiw anasunic war ma tbeddlem kra. Tzemrem ad tarum s tsefsayin Unicode akked d tid ibeddun s Amazigh - - - - yesɛan isekkilen “ɛ” akked “Ɛ” deg-sent am Amazigh Bangle, Amazigh Garamond... akked Amazigh Footlight MT Light.\n- Langue d’entrée par défaut\nDeg wayen yerzan tasenselkimt, tamaziɣt tezmer ad taf ayen akk teḥwaǧ i wakken ad teddu akked tutlayin nniḍen di Internet. Anuḍaf-agi n unasiw anasunic.exe i Vista akked XP d amedya i d-yesḍehren belli ur yezmir ara ad yili wugur i tmaziɣt di Internet neɣ di tsenselkimt s umata. S yisekkilen n tlatinit, Unicode akked unuḍaf n unasiw unicber i ldint tewwura i tmaziɣt i wakken ad tekcem s amaḍal-agi n Internet akked tsenselkimt war tugdi, war leḥya, war akukru... Isnulfuyen-agi yeggten war ma yella ccwer d usteqsi -ɣas yella Facebook- ur lhin ara imi yal amaru, yal ameskar yezmer ad yefren allal amezwaru ara d-yemlil di Internet war ma yeẓra ma iwulem neɣ ala, neɣ ahat yella wayen i t-yifen. Imira, ur ilaq ara ad d-nernu i yiman-nneɣ ugur n unuḍaf n unasiw am wugur n tsefsayin. Win yebɣan anuḍaf i unasiw-is netta, yessefk ad t-id-yesnulfu ɣef llsas n umezwaru unicber.\nAd neddukel di tira, ayen yura yiwen ad t-iɣer wayeḍ ɣas yella cwiṭ n umgarad deg yilugan n tira, maca, ahat, d lawan ad dduklen ula d ilugan-agi n tira deg yiwen udlis n yiwellihen ineggura ara d-heggin yimusnawen-nneɣ... di tesdawiyin-nneɣ !...\nTamaziɣt di Internet\nSeg wecrured ɣer tikli. Tutlayt tamaziɣt i ɣ-d-tessaweḍ timawit, ḥerzen-tt imenza-nneɣ, qedcen-as armi qeɛden lsas i tjerrumt-is. Tajerrumt-agi n Tmaziɣt treṣṣa « kra » n ilugan n tira d ugemmay s Tlatinit, maca anadi mazal yettkemmil imi lsas n tutlayt tamaziɣt ur ɛad yerkid akken yerked lsas n tutlayin nniḍen am Tefransist neɣ Taglizit. S tjerrumt-agi, imnuda d imusnawen rran tutlayt tamaziɣt s annar n tira d teẓrigin deg wayen yeɛnan taɣamsa, idlisen, amezgun d wayen akk icudden ɣer tsekla s umata. D yiwen usurrif s wazal-is i telḥa tutlayt tamaziɣt ɣer zdat ladɣa segmi tuɣal d tutlayt taɣelnawt di tmurt-is. Yella-d ddeqs n leqdic aseklan, adelsan d uɣamsan, maca taɣult-agi n taywalt (communication) tennerna, ur tcudd ara ɣer talɣut (information) yuran ɣef lkaɣeḍ kan, banen-d wallalen (moyens) d isulal (supports) nniḍen yekksen tilisa gar tmura ; d yiwet taɣult hrawen aṭas aṭas. Di teswiɛt-agi, talɣut s tutlayt tamaziɣt yuran ɣef lkaɣeḍ, ur tesɛi ara uguren di teẓrigt imi ddeqs n wallalen i yellan, fkan nnuba i yal yiwen akken ad yaru iḍrisen-is d yedlisen-is i yiman-is ladɣa segmi tekcem tsenselkimt (informatique) s ixxamen. Skud asenselkam (informaticien) yettaru ɣef uselkim-is (ordinateur) i yiman-is, taggara n leqdic-is d akalas (enregistrement) ɣef uḍebsi aquran (disque dur) neɣ d asiggez (impression) n weḍris ɣef lkaɣeḍ akken i s-yehwa yaru-t imi yezmer ad yesseqdec tiwsatin n isekkilen (polices des caractères) neɣ tisefsayin (fonts) d wahilen (programmes) i s-yehwan. Ma yeqqen uselkim-is ɣer wiyaḍ deg uẓeṭṭa (réseau), ilugan n tira ad beddlen. Ahilen d tewsatin n isekkilen yellan deg uselkim-is yessefk ad ilin deg iselkimen merra yettwaqqnen s aẓeṭṭa. S waya, ayen yuran deg uselkim-is yezmer ad t-iɣer neɣ ad t-yeqdec deg uselkim nniḍen yeqqnen s aẓeṭṭa-nni. Ɣef waya i d-iban wugur i tutlayt tamaziɣt -am « kra » n tutlayin nniḍen- akken ad tettwaru ɣef isebtar Web di Internet imi isekkilen-is usligen (spéciaux) ur d-ddin ara di tewsatin n isekkilen n Windows, ihi ayen yuran d wayen yettwaqedcen s Tmaziɣt di yal aselkim ur yettwafraz ara deg iselkimen nniḍen : « aẓar, laṣel d tmaziɣt » ad ten-naf uran « aéar, laûel d Tmazi$t ». D wagi i d ugur n Tmaziɣt di Internet, allal-agi amaynut n taywalt ideg tutlayt tamaziɣt yessefk ad tesɛu amkan-is akken ad myefken neɣ ad msenfalen (échanger) imaziɣen, di ddunit merra, tilɣa gar-asen. Yennulfa-d Internet, yewwi aḥric ameqran deg wayen yeɛnan taywalt di ddunit merra imi tira, tugna d imesli ttruḥun seg uselkim yellan dagi di tmurt ɣer wayeḍ yellan di tmurt n Marikan di « tuqqna n tiṭ ». Internet yesseqdac isebtar Web d wengal (code) Html akken ad d-yezziken ɣef wegdil (écran) tilɣa nebɣa ad tent-ẓren yemdanen yesɛan iselkimen-nsen ttwaqnen s aẓeṭṭa-yagi agraɣlan. Tugna d imesli ur sɛin ara uguren akken ad d-rsen deg isebtar Web, maca, tira sɛant kra n ilugan yemgaraden akk d widen n tugniwin d imesla seg waken igemmayen ttemxallafen akken ttemxallafent tutlayin.\nTutlayin di Internet\nTutlayin, timura d yemdanen ttwaqqnen gar-asen s uẓeṭṭa n Internet s tɣara (manière) yesgezlen merra iberdan. Ttwaɛezlent kra n tutlayin ur nettwaqdac ara imi yella wuraw neɣ tummeẓt n tutlayin nniḍen am Teglizit, Tafransist, Talmanit neɣ Tasbenyulit i d-yekkan nnig-sent merra. Llan ddeqs n yemdanen yerran tutlayin-nsen deg yidis akken ad sqedcen tutlayin-agi i d-nebder, yal wa d tin yessen neɣ d tin yebɣa. Tutlayin n ddunit merra nneɣlent ɣef Internet am wejrad ɣef wennar n yirden, sqedcent deg-s allalen akken llan, cerwent akk ayen izemren ad d-yekk seg-s, ama yelha ama dir-it. Imira, ahat, ulac tutlayt ur nettaf ara amkan-is di Internet, ttemgaradent ḥala deg useqdec-nsent : simmal tutlayt sseqdacen-tt yemdanen, simmal tettnerni, simmal « tettɣummu » tutlayin nniḍen ; d amedya n Tenglizit neɣ Tafransist yekkan nnig tutlayin nniḍen imi ddeqs n tmura d iɣerfan i tent-yesseqdacen. S waya, yal allalen, yal tiḥiliwin d ccufat nettaf-iten di tɣara n tira n tutlayin-agi ɣef isebtar Web akken, ahat, ad ttwakksen wuguren, yeggten, izemren ad sɛekkren neɣ ad sḥebsen tiẓin n yal tutlayt ɣer zdat. Isekkilen usligen d yiwen seg wuguren yeǧǧan aṭas n tutlayin ur tent-nettaf ara di Internet imi ur llint ara d tunṣibin akken ad rrsen isekkilen n igemmayen-nsent deg wahilen akk d ittafttaren n Wegraw agraɣlan ISO, d aya iɣef ur sɛint ara allalen ilaqen akken ad ttwaqedcent di Internet. Di « teẓgi-agi » i ters tutlayt tamaziɣt ɣas akka ur ɛad yerkid lsas-is, gar « lewḥuc » i d-tḥerr amkan-is, tḥuza-d ayla-s, ɣas meẓẓi, isebtar Web yuran s tutlayt tamaziɣt uzzaren di Internet am « ibawen ɣef lluḥ ». Ayen ilaqen i tutlayin tunṣibin akken ad ttwarunt deg isebtar Web iteddu-d deg wahilen d iseɣzan am Windows. Anuḍaf (pilote) n unasiw (clavier), tiwsatin n isekkilen d wayen yerzan tajerrumt i yal tutlayt, ttbanen-d mi ara nefren tutlayt iss nebɣa ad naru ɣef uselkim di tekwat n tama tayeffust n wadda n wegdil. Imi tutlayt tamaziɣt mačči d tunṣibt, tira-s tetteḥwiǧi allalen nniḍen. Di teswiɛt-agi, alamma nessers tiwsatin n isekkilen di C:\_Windows\_Fonts ara nizmir ad naru, ad nɣer di Word neɣ deg isebtar Web. Nettaf daɣen di Internet iḍrisen yuran s Tmaziɣt maca deg isebtar s tmerna .pdf i d-yekkan seg useɣzan (logiciel ) Adobe Acrobat. D yiwen useɣzan yettarran isekkilen d « tugniwin », s waya, ad nɣer aḍris akken i t-yura bab-is deg uselkim-is war ma nerna neɣ nessenɣes kra seg wahilen n uselkim-nneɣ.\nAmeslay ɣef Tlatinit ur yezmir ad d-yili war ma nenna-d tidet-agi yessefk ad ẓren kra n medden -neɣ ahat ẓran-tt, ɛemmden- yettarran timeckukal i gemmu n tutlayt tamaziɣt :\nTalatinit mačči d Tarumit neɣ Tafransist. Talatinit mačči d tutlayt n « listiɛmar ». Maca, isekkilen n Tlatinit tesseqdac-iten Tefransist akken ten-tesseqdac Teglizit d ddeqs n tutlayin nniḍen ladɣa tid n tmura n l’Europe. D timura ur d-nekcim tamurt-nneɣ, ur ɣ-d-ḥettment tutlayin-nsent. Temgarad tmuɣli fkan imnuda d imusnawen imaziɣen -am Dda Lmulud- i wefran n isekkilen n Tlatinit i tira n tutlayt tamaziɣt d tmuɣli s-fkan widen yugin maḍi ad tili tira n Tmaziɣt. Di taɣult n tmusni d tussna, ḥala rray n imusnawen i yesɛan azal, d awal n widen inudan akk d tmuɣli n widen yufan i yettɛeddin zdat wawal akk d tmuɣli n widen ur nelli d imusnawen : ur nudan ur ufan, d awal war azal i sɛan. Yelha ma nessefhem-d takti, ma nessefrez tamuɣli akken ad yekkes uɣummu ɣef wayen izemren ad yili d ugur i tikli n tmaziɣt ɣer zdat. D Talatinit i d lsas n Internet imi s tutlayt taglizit i qedcen iserdasen n tmurt n Marikan asmi i t-id-snulfan di 1969, semman-as di teswiɛt-nni Arpanet, qbel ad yuɣal, imira, d aẓeṭṭa agraɣlan Internet. Talatinit d isekkilen yesɛan angal tesseqdac tsenselkimt akken ad yettwafrez ɣef wegdil wayen yura usenselkam s unasiw ɣef uselkim-is. Angalt-agi yebda si 0000 ar 007F, d win umi qqaren lsas n Tlatinit neɣ Latin de base ideg llan 127 wangalen yettunefken i yisekkilen A alamma d Z, izwilen si 0 alamma d 9 d kra usenqeḍ yecban , ; : / * - ! ’ ? ( ) … D ayagi i tetteḥwiǧi teglizit akk d widen tt-yesseqdacen akken ad arun, ad snulfun, ad nadin di yal taɣult n tudert-nsen n yal ass. Ɣef lsas-agi n Tlatinit, tella-d tmerna n wengal n ddeqs isekkilen d usenqeḍ ixulfen 127 wangalen imezwura. Nnulfan-d waggayen (groupes) imaynuten n Tlatinit akken ad ttwajemɛen deg-sen isekkilen usligen n tutlayin nniḍen yesseqdacen Talatinit ideg tettekka Tmaziɣt. Isekkilen-agi usligen d widen yesɛan tineqqiḍin neɣ tacciwin s wadda neɣ s ufella ; ur llin ara di lsas n Tlatinit.\n- Aggay amezwaru yebda si 0080 ar 00FF , d timerna i Tlatinit-1 neɣ Latin-1 supplément n 127 wangalen nniḍen yettunefken i yisekkilen yecban £ § à é è â ê Ï î µ ç …\n- Aggay wis sin yebda si 0100 ar 017F , d Talatinit tahrawant-A neɣ Latin étendu-A ideg llan 127 wangalen yettunefken i yisekkilen yecban Č č œ Œ Ā Ă Ċ Ī ŭ Ž …\n- Aggay wis kraḍ yebda si 0180 ar 024F, d Talatinit tahrawant-B neɣ Latin étendu-B ideg llan 207 wangalen yettunefken i yisekkilen yecban Ɣ Ɛ Ǧ ǧ …\n- Aggay wis kuẓ yebda si 1E00 ar 1EFF, d Talatinit tahrawant timernit neɣ Latin étendu additionnel ideg llan 255 wangalen yettunefken i yisekkilen yecban ṣ ḥ ḍ ṭ ẓ ṛ Ḍ Ṭ Ẓ Ṣ Ṛ Ḥ ...\nYella Ugemmay imsisli agraɣlan neɣ Alphabet phonétique international ideg llan sin isekkilen tesseqdac Tmaziɣt ɛ akk d ɣ, akken nezmer ad ten-naf deg ugemmay n Tegrikit yesdukklen kuẓ isekkilen Ɛ, Ɣ, ɛ, ɣ, yesɛan angalen ixulfen wid n isekkilen yellan deg waggayen nniḍen. Akka i ttleqqimen Talatinit, rennun aggayen nniḍen d isekkilen imaynuten n tutlayin tunṣibin ma ssutren imawlan-nsent ayagi i Wegraw agraɣlan yettukellfen s ccɣel-agi. Isekkilen n ugemmay n tutlayt tamaziɣt llan yakk di Tlatinit. Uzzaren ɣef kuẓ seg waggayen n Tlatinit akk d Ugemmay imsisli agraɣlan, yal asekkil s wangal-is :\nɛ : 025B, ḥ : 1E25, ṣ : 1E63, ṭ : 1E6D, ṛ : 1E5B, ǧ : 01E7,\nḍ : 1E0D, ẓ : 1E93, č : 010D, ɣ : 0263, Ɛ : 0190, Ḥ : 1E24,\nṢ : 1E62, Ṭ : 1E6C, Ṛ : 1E5A, Ǧ : 01E6, Ḍ : 1E0C, Ẓ : 1E92, Č : 010C, Ɣ : 0194 .\nAgemmay n tutlayt tamaziɣt\nAgemmay n tutlayt tamaziɣt ur ɛad yerkid imi ar imira, isekkilen ɛ, ɣ ur sen-fkin ara yemnuda d imusnawen amkan i sen-iwulmen deg ugemmay, ma d ṛ , wa yesseqdac-it wayeḍ ala. Deg wedlis, deg umawal neɣ di tjerrumt, ad ten-naf ṭṭfen imukan yemgaraden akken mgaraden widen ten-yuran. Imedyaten-agi ad ɣ-d-sferzen ayagi :\n** Dda Lmulud di « Tajerrumt n Tmaziɣt » :\n… ǧ, ɣ, h, … q, ɛ, r, ṛ, …\ndi « Précis de grammaire berbère » :\na, ɛ, b, … ǧ, ɣ, h, … r, ṛ, …\n** Remḍan Ɛeccab di « Tira n Tmaziɣt taqbaylit » :\na, ɛ, b, … q, ɣ, r, ṛ, …\n** Ɛebdennur Ɛebdeslam di « Catégorie du vocabulaire de langue berbère » :\n** Kamal Uzerrad di « Grammaire moderne du kabyle » :\n… n, ɣ, q, r, … ɛ\n** Ɛebdelḥafiḍ Idres d Rabeḥ Madi di « Dictionnaire universel bilingue » :\na, ɛ, b, … ṛ, ɣ, s, …\nLlan igemmayen nniḍen yesɛan isekkilen usligen yemgaraden akk d widen n ugemmay n tutlayt tamaziɣt. Ddeqs n tutlayin nettaf-itent di Internet war ugur ɣas akken igemmayen-nsent sɛan isekkilen usligen. Ma nerra awelleh ɣer igemmayen-agi n Tlatinit ad naf belli ḥala agemmay n tutlayt taglizit i ur nesɛi ara isekkilen s usenqeḍ, s tecraḍ neɣ s tacciwin s wadda neɣ s ufella, igemmayen nniḍen akk sɛan-ten :\n* Agemmay n tutlayt taglizit :\n* Agemmay n tutlayt talmanit :\na b c d e f g h i j k l m n o p q r s t u v w x y z ß ä ö ü\n* Agemmay n tutlayt tamaziɣt :\na ɛ b c č d ḍ e f g ǧ h ḥ i j k l m n q r ɣ s ṣ t ṭ u w x y z ẓ\n* Agemmay n tutlayt tafransist :\na à â b c ç d e é ê ë è f g h i î ï j k l m n o ô ö œ p q r s t u ù û v w x y z\nImira, mi nufa d akken agemmay n tutlayt tamaziɣt ur izad ur yenɣis, ur ɣezzif ur gezzil, akken llan igemmayen nniḍen n Tlatinit i yella ula d netta, ihi ugur n Tmaziɣt yella anda nniḍen. Tamaziɣt ur telli ara d tunṣibt... Ɣef waya i ur tt-nettaf ara di tekwat n tutlayin deg wadda ayeffus n wegdil : ad naf «Fr» n Tefransist, «En» n Teglizit, «De» n Talmanit…«Ar» n Taɛrabt, maca sin isekkilen-nni n Tamaziɣt ulac-iten. Ɣef waya, ahat, d agemmay i d aɣbel amezwaru n yemnuda d imusnawen... akken ad yekcem s Agraw aglaɣlan (ISO) d iseɣzan merra s yisem n « Tamazight » mačči « Français (tamazight unicode) », ad yesɛu sin isekkilen-is di tekwat n tutlayin deg wadda ayeffus n wegdil, ad ddun isekkilen-is usligen di tsefsayin n C:\_Windows\_Fonts).\nAnasiw d tewsatin n isekkilen (tisefsayin)\nAm akken neẓra yakk, deg uselkim, ula amek tili tira war ma nesseqdec tiwsatin n isekkilen. D tira n ufus, d tira n ccbaḥa d uzewweq, d tiden n wezwel, zurit neɣ rqiqit, yal nnber n tira yesɛa tawsit neɣ tiwsatin n isekkilen i s-iwulmen. Ggtent u mgaradent tewsatin n isekkilen akken ggten u mgaraden isenselkamen. Yal yiwen yettak i tnalyin (touches) n unasiw isekkilen i s-yehwan imi ur llin ara ilugan deg wayagi. Yal aḍris yuran, mi yeffeɣ seg uselkim n win i t-yuran, yessefk ad ddunt yid-s tewsatin n isekkilen iss yettwaru, ma ulac-itent, aḍris-nni ur yettwafraz ara imi win ara t-yeɣren, ahat, ur tent-yesɛi ara (tiwsatin n isekkilen) iss yettwaru di tazwara. Amgarad-agi yellan di trusi n isekkilen ɣef unasiw, d win izemren ad d-yesnulfu ddeqs n wuguren ara yesɛewqen tira i yal yiwen yebɣan ad yelmed tira n tutlayt tamaziɣt. Ggten wallalen, ggten leryuy. Ddeqs n leqdic ameqqran i d-yellan deg waṭas n tɣula (domaines) yerzan tudert n wemdan n yal ass, maca yal leqdic s wallalen-is, yal ccɣel ala bab-is i izemren a t-yefrez imi yal yiwen yesnulfuy-d allalen i yiman-is yerna yettaǧǧa-ten ffren ur ten-yemmal ula i yiwen. Yal tikkelt ideg ara d-yeẓreg wedlis, yessefk ad iɛiwed tira s wallalen d tewsatin n isekkilen imaynuten imi aqbur yeffer, amaynut ur d-iban ara. Imira, isekkilen usligen n ugemmay n tutlayt tamaziɣt uɣalen s wangal-nsen, yessefk ad d-ddun di tewsatin n isekkilen yesseqdac Windows. Tiwsatin-agi n isekkilen ur ttilint ara (ɣas ma llant ur yelli uɣilif) s yisem n Amazigh Arial.ttf , Amazigh Times New Roman.ttf neɣ Amaziɣ Bangle.ttf maca ad ilint s yisem n Arial.ttf, Bangle.ttf d Times New Roman.ttf ideg ara naf isekkilen n ddeqs n igemmayen n tutlayin yesseqdacen tiwsatin-agi n isekkilen s wefran n tutlayt di tekwat n wadda ayeffus n wegdil. Afran-agi n tutlayt ad yessiweḍ Windows akken ad d-yessali yal ahil d yal anuḍaf teḥwaǧ tutlayt-nni yettwafernen akken ad tettwaru akken iwata lḥal. S waya, ad naru yiwen weḍris s yiwet tewsit n isekkilen ara yilin deg iselkimen merra imi di Windows i d-tedda, maca s snat neɣ kraḍ tutlayin ɣef yiwen webrid (Tamaziɣt, Tafransist d Teglizit).\nImira tella tjerrumt, tella tseftit (conjugaison), tafyirt (phrase) tfeṣṣel d ameggay (sujet), amyag (verbe) d usemmad (complement). Ilugan n tjerrumt rrsen. S waya, iban yisem seg wemyag, tban tenzeɣt (préposition) si tzelɣa (particule), iban umernu (adverbe) seg wemqim (pronom), iban ilelli seg umaruz (lié ) akken iban wusrid (direct) seg warusrid (indirect). Nezmer ad d-nini belli, imira, ccɣel yeɛnan tajerrumt d tseftit « yeddez yebrez »… MACA, amek ara naru aggur aneggaru n useggas : buǧember, dujember, duǧember neɣ dujenbir ? Amek ara naru cwiṭ i d-nekkes seg waṭas : tikkist neɣ tukkist ? Amek ara naru ayen yeḍran : ineḍrayen neɣ ineḍruyen ? Amek ara naru taqsiṭ gezzilen : tullizt neɣ tulist ? Amḍal neɣ amaḍal ?... Yal imeɣri yezmer ad yefren yiwen seg-sen imi imeslayen-agi « ṣeḥḥan » yakk, llan daɣen ddeqs n wiyaḍ yettwarun s snat neɣ ugar tɣura nettaf-iten deg wedlis, di tesɣent deg weɣmis d teẓrigin tunṣibin. Imeslayen ggten, taɣara n tira mačči yiwet. Imeslayen la d-ttnulfun, taɣara n tira temgarad, anamek daɣen. Ansi i d-yekka waya ? Acuɣer yella waya ? Amek armi ulac ayen ara iqeṭṭben leqdic-agi ? Akken llan «wuguren d tmeckukal » deg unasiw, deg ugemmay d tewsatin n isekkilen, i llan wiyaḍ di tira n kra n wawalen n tutlayt tamaziɣt. Taɣara n tira n wawalen, neɣ ayen umi qqaren s Tefransist l’orthographe, teggra-d d ugur imi tettemgarad tira n imeslayen seg «waggay» ɣer wayeḍ, seg wemdan ɣer wayeḍ, tikwal si temnaṭ ɣer tayeḍ… Ula deg yiwen usefru neɣ deg yiwen weḍris, amedyaz neɣ amyaru ad yesseqdec yiwen wawal ara yaru s snat tɣura yemgaraden war ma yerra lwelha-s s ayagi. Bɣiɣ a d-iniɣ « yal wa yettaru akken i s-yehwa », war lsas ula deg wayen ara yaru wemdan i yiman-is. Maca, ur ilaq ara ad nettu belli ulac idlisen iwulmen, ulac leqdic lqayen, «ahat» ula d anadi deg weḥric-agi n tutlayt ulac-it, cwiṭ yellan, mačči yakk medden i t-yeẓran, yeffer, yeḥrez-it bab-is i yiman-is. Ayen nettaf deg imawalen ur yettɛawan ara imyura d imeɣriyen. Deg umedya n unamek n wawal espérer ad naf «suggem, sugem » ; i unamek n wawal espoir ad naf «asfillet, asffilet ». Anwa ara neddem, anwa ara neǧǧ ? Leqdic i d-yessuffɣen imawalen-agi yella-d war ccwer gar yemnuda d imusnawen. Yal yiwen iqeddec i yiman-is. At weswir ɛlayen llan, maca, « ttemqamaren » gar-asen, yal yiwen deg-sen lemmer yettaf ḥala tiktiwin-is d wayen yettaru ara sseqdacen medden. Imi aẓrag yella, yal wa yesɛedday tira n imeslayen-is war ma yezzi tamuɣli-s ɣer wid yellan am netta, qeddcen ula d nitni am netta, ahat d ayen xedmen nitni umi ara iɛiwed. Lemmer ttgerrizen anadi, lemmer ttemcawaren, lemmer ttemlilin... Amgarad gar imusnawen d yemnuda d ussnan, d ayen yelhan maca ur ilaq ara ad yili gar imeskaren d yemyura. S ilugan d iwellihen n imusnawen i ttarun imeskaren. Yeṭṭef-as inijjel tacḍat, yufa-tt d ssebba i tɣimit. Akken i s-yehwu yili lḥal, mačči d uguren-agi ara ɣ-yesḥebsen ɣef tira d tɣuri. Tira ad d-tili ɣas txuṣ. Ɣas ulamma ugur yettak-aɣ i wayeḍ maca anda tekres ad tefsi, anda yella weɣbel ad t-nekkes. Leqdic yellan d abay deg wedrar neɣ d timeqwa di lebḥer, aṭas i d-mazal n tikli i tutlayt-nneɣ, maca ayen yettwaqedcen yessefk ad yaf win ara t-ijemɛen akken ur nettɛawad ara iẓid i weclim. Ahat ula deg weḍris-agi llan imeslayen ur nuri ara akken ten-tebɣam, neɣ akken tennumem tettarum-ten... !\nTifrat n Unicode\nWar ma nekcem deg usefhem lqayen, war ma nudder-d amezruy n tsenselkimt, nezmer ad d-nini belli Unicode d angal yettunefken i yal asekkil n ugemmay n yal tutlayt di ddunit merra. Imi Imaziɣen llan ula d nitni di ddunit-agi, isekkilen n ugemmay n tutlayt-nsen sɛan nitni daɣen angal-nsen akken ten-sɛan isekkilen n igemmayen n tutlayin nniḍen. S useqdec n Unicode, ad tbeddel tɣara n tira seg wakken tella imira ɣer tɣara tamaynut.\n* Taqburt, d tarusi n kra n isekkilen n ugemmay n tutlayt tamaziɣt deg wemkan n isekkilen nniḍen ur tesseqdac ara tmaziɣt d ayen ara ɣ-d-yefken « sin isekkilen, yiwen wengal ». Yal asenselkam yesɛan kra n wahilen yecban « Fontmaker » yezmer ad ibeddel isekkilen yecban « é, è, ç, à, v, o, p, â » s isekkilen n Tmaziɣt « ẓ, Ẓ, č, Č, ḍ, ǧ, tt, ɛ ». Ayagi d leqdic n tmara i d-yekkan si lḥir i ɣ-irekben akken ad naru tutlayt-nneɣ d wayen i ɣ-d-ǧǧan imenza-nneɣ. D nitni i ɣ-yennan : akken i tt-yewɛa wuccen iɣeẓẓ-itt. Tura s Unicode, taswiɛt tbeddel s ayen yelhan i Tmaziɣt.\n* Tamaynut, d tarusi n isekkilen-agi deg wemkan-nsen, d ayen ara ɣ-d-yefken « yiwen usekkil, yiwen wengal». D angal sɛan isekkilen-nneɣ usligen i yerran Unicode d allal iss nezmer ad naru s Tmaziɣt di Internet imi tawsit n isekkilen Arial Unicode MS tetteddu-d di Windows 2000 d XP izemren i useqdec n Unicode mačči am Windows 95 neɣ 98.\nMaca kra n wuguren i nessen, i neẓra, zemren ad sɛekkren leqdic. D uguren ur nelli ara di Unicode s timmad-is, maca d uguren i d-snulfuyen iqeddacen ur « netcawar», ur nettnadi ɣef wayen yellan d wayen yettwaqedcen. Akken ad naru ẓ, ṭ, ṣ, ḍ, ǧ, ḥ, č, ṛ yessefk ad nesseqdec tinalyin n isekkilen-agi z, t, s, d, g, h, c, r akk d yiwet si tnalyin n tmerna umi qqaren la touche morte. Anta deg-sent ara nefren akken ad naru akken iwata lḥal ? Kra n win ara d-yesnulfun anuḍaf n unasiw yezmer ad yefren tanalt i s-yehwan gar «Ctrl», «Alt», «Alt Gr» d «^». Isekkilen ɣ d ɛ rsen deg wemkan n q d w, maca llan widen ten-isersen deg wemkan n r d a. Ad tuɣal tanalt n «r» s kraḍ isekkilen : r, ṛ, ɣ ma d tanalt n «a» s kraḍ isekkilen ula d nettat : a, â, ɛ. Taswiɛt-agi d anuḍaf n unasiw unicber (INALCO) akk d Arial Unicode MS i nesseqdac akken ad d-naru di Internet. S wallalen-agi ara nɣer Tamaziɣt di Internet d iḍrisen mačči d tugniwin mačči s «.pdf », amedya n www.imyura.net, www.tamazgha.fr... neɣ www.racines-izuran.com. Tawsit n isekkilen-agi tesɛa azal n 22Mo, ugar n 50000 d asekkil, maca tezmer ad tennefsusi neɣ ad tifsus, ugar n wezgen i izemren ad s-yettwakkes alamma qqimen-d deg-s isekkilen n Tlatinit kan ideg llan widen n Tmaziɣt. Yal tutlayt neɣ aggay n tutlayin yezmer ad yili s isekkilen-is deg yiwet tsefsit ara d-yeddun deg iseɣzan yecban Windows neɣ wid n tira yecban MS office. Akken yessefk ad nnefsusint tewsatin n isekkilen Unicode i yessefk ad ggtent u ad d-ddunt deg iseɣzan merra. Ilaq ad naf di Windows\_Fonts tiwsatin n isekkilen Unicode yecban Times New Roman, Bangle, Courier New, Century Schoolbook… ideg llan isekkilen n ugemmay n tutlayt tamaziɣt. Asmi ara d-nnulfunt tewsatin n isekkilen d unuḍaf n unasiw, asmi ara msefhamen fell-asen yemnuda d imusnawen, assen, ad d-yennulfu unasiw s isekkilen n Tmaziɣt, d anasiw ara yesseqdec kra n win yettarun s tmaziɣt… simi ara d-yennulfu useɣzan ara yilin akk s tmaziɣt... mačči d awezɣi maca mačči imira.\nUlac ugur ameqqran izemren ad yesɛeṭṭel anekcum n tutlayt tamaziɣt, s tɣara tunṣibt, ɣer uẓeṭṭa agraɣlan yesduklen akk timura n ddunit imi tella yakan deg isura, deg umezgun, di teẓrigin d tsekla s umata. Allalen llan i waya. D imdanen neɣ d tamusni, mačči deg-sen i yella lexṣaṣ, mačči deg-sen i yella wugur yekkaten tutlayt tamaziɣt di tikli-ines ɣer zdat. Maca yella wayen nniḍen : seg win i tt-yugin ɣer win i tt-yugaden ɣer win i tt-ikukran, yal yiwen seg-sen acu n tesrafin i yeɣɣaz i tutlayt tamaziɣt akken ad teɣli deg-sent i lebda neɣ akken ad yesɛeṭṭel kan tikli-s d unerni-s akken ad teqqim kan deg weswir-ines amezwaru. Ulamma di teswiɛt-agi ideg nella ur d-yegri nnker ur d-tegri tatut seg wakken Tamaziɣt d tutlayt taɣelnawt iteddun ɣer tenṣeb. Wa yebɣa tamaziɣt akken i s-yehwu tili, wa yebɣa-tt ɣas txuṣ cwiṭ, wayeḍ lemmer yettaf ad tif tutlayin nniḍen. Kra bɣan-tt ad tettwaru s Taɛrabt. Yal yiwen iqeddec akken llant tektiwin-is akken tella tmusni-s. Tikwal nettɛuddu d ayen yelhan i nexdem, alamma iban-aɣ-d wayen nniḍen, d ayen umi ur nḥezzeb ara. D uguren d iɣeblan i nezmer a nezgel lemmer netcawar wiyaḍ. Neqqar wa ijebbed wa ikerref, tutlayt tamaziɣt ad txelleṣ timenqas-nneɣ, ttnefxa-nneɣ d zzux-nneɣ… Yal yiwen yebɣa Tamaziɣt-agi akken i s-tehwa, akken tt-iwala akken i s-yezmer, ma yella wayen ixuṣṣen ur t-yessutur ara, isenyaf ad yeqqim akken wala ad inadi afus n lemɛawna. Di taggara, tutlayt tamaziɣt d ugemmay-is ur sɛin lɛib, ur xuṣṣen ur zaden. Llan akken llan igemmayen d tutlayin yesseqdacen Talatinit di ddunit merra.


Q=8	C=0	SS=0	LS=8	PS=0	DC=0	LC=0	SD=0	BS=2	G0=4	G1=3	G2=3	DLID=ber_Latn	BODY=Algérie Presse Service - Actualité à la Une Tawakla isallen n Lezzayer - Yeɣḍem uselway Bouteflika amezruy s yisekkilen n wureɣ s westeɛṛef s Yennayer ass aɣelnaw\nVous êtes ici : Amugger»LEZZAYER»Yeɣḍem uselway Bouteflika amezruy s yisekkilen n wureɣ s westeɛṛef s Yennayer ass aɣelnaw\nmardi, 09 janvier 2018 09:44\nYeɣḍem uselway Bouteflika amezruy s yisekkilen n wureɣ s westeɛṛef s Yennayer ass aɣelnaw\nTUBIRET – Yenna-d uneɣlaf n tmeḍrit d waddal, El-Hadi Ould Ali, ass n letniyen deg Tubiret, dakken mi yesteɛṛef uselway n tegduda, Abdelaziz Bouteflika, s Yennayer d tameɣra tunṣibt taɣelnawt i lmend n ussejhed n tdukli n weɣref adzayri, « yeɣḍem amezruy s yisekkilen n wureɣ. »\n« Yeddel uselway n tegduda, Mass Abdelaziz Bouteflika, aɣtas d amezruyan. Yeɣḍem amezruy s yisekkilen n wureɣ s ussejhed n tdukli n weɣref adzayri s tmeɣra taɣelnawt tunṣibt n Yennayer ara yeqqlen ad yettwasfugul yal aseggas deg wakk tiwilayin n tmurt », ɣef wakken ay d-yenna uneɣlaf deg yiwen n wemyager d tɣemsa deg yijifeṛ n tfugla n uciri n wesfugel n yiɣef n useggas amaziɣ n 2968 deg yeɣrem adraran n Tasala, deg tɣiwant n Teɣzut, deg wegmuḍ n Tubiret.\nYenna-d Mass Ould Ali dakken « yumar aṭas » s wesfugel n Yennayer aseggas-a s yisem-nnes d tameɣra tunṣibt deg Tubiret deffir acḥal n yiseggasen n wesfel.\n« Nerra tajmilt d tameqrant i uselway n tegduda ɣef westeɛṛef s Yennayer, yernu yessefk ad nzuxx s yeksaben-a », ɣef wakken ay d-yenna.\nS weɣtas-a, yenna-d uneɣlaf dakken « aselway Abdelaziz Bouteflika yessejhed tadukli tamagant n Yidzayriyen. Yessefk ad nmahel akken ara neḥrez aksab-a d werkad d talwit deg tmurt-nneɣ », ɣef wakken ay d-iwekked uneɣlaf ay yerzan ɣef wacḥal n tnefsarin n tzikkent n tɣawsiwin n tenḍi tamaziɣt deg yeɣrem n Tasala.\nIfureṣ Mass Ould Ali tagnit-a akken ad d-yesmekti i yilemẓiyen n tmurt akken ma tella akken ad ddukklen ugar i lebni n Lezzayer ijehden akken ad rren tajmilt i yimeɣrusen-nneɣ, am wakken ay yules iwekked-d awjad d lebɣi-nnes akken ad isel yernu ad yebded i yiɣeblan yemgerraden n yilemẓiyen deg twilayt n Tubiret d tmurt akken ma tella i lmend n uferru n wuguren n lexṣaṣ ula ma llan-d wussisen d imeqranen deg ukatar n wahilen isemseggasen n uselway n tegduda.\n« Tbeddel tegnit aṭas deg wayen yerzan imenɣi amagan deg tmurt-nneɣ. Aṭas n tɣawsiwin ay yettewgen yernu ad d-yeqqim waya d aksab axatar i wakk Idzayriyen », ɣef wakken ay d-yenna uneɣlaf ay d-yernan dakken « ma deg wayen yerzan lexṣaṣ, yessefk ad nmahel ddukkli s ussirem n ussiweḍ ɣer yeswiyen ay d-nḥudd i lmend n lebni n Lezzayer-nneɣ ijehden, yeddukklen. »\nDeffir westeɛṛef s Yennayer, « yessefk ad nmahel ɣef usseɣnew n Tkadimit Tadzayrit n Tutlayt d Yedles Amaziɣ d ukemmel n umahil i lmend n wesmal d wesmatu n tutlayt tamaziɣt », ɣef wakken ay d-yerna uneɣlaf.\nUgar di taggayt-agi : « Mass Messahel yermes anmahal amaynut n Lubnan deg Lezzayer Ajiniral ameqran Hamel yemdiwenni deg Waddis Abiba akked uselway n Useqqamu n Tdukli tafriqit »


Q=7	C=7	SS=7	LS=0	PS=0	DC=0	LC=0	SD=0	BS=0	G0=23	G1=9	G2=6	DLID=ber_Latn	BODY= Revelation 1 Kabyle: NT\nBible > Kabyle: NT > Revelation 1\n1Wagi d aweḥḥi n Sidna Ɛisa Lmasiḥ, i s-d-ifka Ṛebbi iwakken ad ixebbeṛ iqeddacen-is ɣef wayen ara d-yedṛun ; leḥwayeǧ-agi i d-ițeddun ixebbeṛ-itent-id s lmelk i d-iceggeɛ i uqeddac-is Yuḥenna. 2Yuḥenna yeḥka-d ayen akk yeẓra. Iched-ed ɣef wawal n tudert akk ț-țideț i d-yewwi Sidna Ɛisa Lmasiḥ. 3D iseɛdiyen wid ara yeɣṛen, ara yessemḥessen i lehḍuṛ n uweḥḥi-agi yerna ḥerzen-ten, axaṭer lweqt i deg ara yedṛu wannect-agi iqeṛṛeb-ed.\n4S ɣuṛ Yuḥenna, i sebɛa tejmuyaɛ yellan di tmurt n Asya : ṛṛeḥma ț-țalwit a wen-d-țțunefkent s ɣuṛ Win yellan si tazwara, yellan ass-a, ara d-yuɣalen, s ɣuṛ sebɛa leṛwaḥ n Ṛebbi yețțilin zdat wemkan n lḥekma-ines, 5s ɣuṛ Sidna Ɛisa Lmasiḥ inigi n ṣṣeḥ, amezwaru i d-iḥyan si ger lmegtin, agellid n igelliden n ddunit ! Nețța i ɣ-iḥemmlen, i ɣ-isellken si ddnubat nneɣ s idammen-is yuzzlen fell-aneɣ, 6yerra-yaɣ d lmuqedmin iqeddcen ɣef Sidi Ṛebbi, Baba-s. Tamanegt tameqqrant d lḥekma i Sidna Ɛisa Lmasiḥ i dayem ! Amin ! 7 Ataya, iteddu-d ɣef wusigna, mkul tiṭ a t-twali, ula d wid i t-ifetken a t-walin ; dɣa igduden n ddunit meṛṛa ad meǧǧden fell-as. ?-țideț, akka ara tedṛu !\n8Sidi Ṛebbi yenna-d : d nekk i d amezwaru i d aneggaru, d Win yellan si tazwara, yellan ass-a, ara d-yuɣalen ; d nekk i d Bab n tezmert. .\n9Nekk Yuḥenna gma-twen, yellan yid-wen ama di lmeḥna ɣef wayen yeɛnan tagelda n Sidi Ṛebbi, ama ɣef tuṭṭfa di liman di Sidna Ɛisa, lliɣ di tegzirt n Batmus ɣef demma n wawal n Sidi Ṛebbi yerna ad cehdeɣ ɣef Sidna Ɛisa. 10Deg wass n westeɛfu iweḥḥa yi-d Ṛṛuḥ n Sidi Ṛebbi, sliɣ i yiwet n taɣect ɛlayen i d-yekkan deffir-i am akken d ṣṣut n lbuq, 11teqqaṛ-ed : Ayen akka i tețwaliḍ aru-t di tektabt tceggɛeḍ-ț i sebɛa tejmuyaɛ agi n watmaten : i tejmaɛt n Ifasus, n Smirnus, n Birɣamus, n Tyatir, n Sardas, n Filadilfya akk-d țin n Ludikus.\n12Muqleɣ ɣer deffir iwakken ad ẓreɣ anwa i yi-d-ițmeslayen, walaɣ sebɛa teftilin n ddheb, 13di tlemmast nsent yella yiwen lxelq icuban amdan ; yelsa ajellab yerna yebges tabagust n ddheb. 14Ccɛeṛ-is d amellal am taḍuṭ tacebḥant, am udfel, allen-is ceɛlent am tmes, 15iḍaṛṛen-is țfeǧǧiǧen am nnḥas yefsin di tmes, ṣṣut-is yecba zzhir n waman yețseqsiqen deg udrar. 16Yeṭṭef sebɛa yetran deg ufus-is ayeffus, seg imi-s yeffeɣ-d ujenwi yesɛan sin imawen iqeḍɛen , udem-is yețfeǧǧiǧ am yiṭij m'ara d-icceɛceɛ deg uzzal.\n17Mi t-walaɣ, fecleɣ, ɣliɣ ɣer iḍaṛṛen-is. Yessers fell-i afus-is ayeffus yenna : Ur țțagad ara ! D nekk i gellan si tazwara alamma ț-țaggara , 18nekk d Win yeddren ; lliɣ mmuteɣ, meɛna ḥyiɣ-ed si lmut, tura aql-iyi ddreɣ i dayem. D nekk i geṭṭfen tisura n lmut akk-d tid n laxeṛt. 19Ayen akka i tețwaliḍ, ɣef wayen ideṛṛun tura d wayen i d-iteddun, aru-t di tektabt. 20?ef wayen yeɛnan lbaḍna n sebɛa yitran-agi i twalaḍ deg ufus-iw ayeffus, akk-d sebɛa teftilin-agi n ddheb : sebɛa yitran-agi d lmalayekkat n sebɛa tejmuyaɛ n imasiḥiyen, ma d sebɛa teftilin-agi, d sebɛa-nni tejmuyaɛ.


Q=0	C=0	SS=0	LS=0	PS=0	DC=0	LC=0	SD=0	BS=1	G0=12	G1=6	G2=2	DLID=ber_Latn	BODY=Uccen d umeksa n Ẓayen d Kamal Ben Taḥa - La Dépêche de Kabylie\nAccueil Tamazight Uccen d umeksa n Ẓayen d Kamal Ben Taḥa\nUccen d umeksa n Ẓayen d Kamal Ben Taḥa\nAss n, 12 tuber 2019, i d-yeffeɣ umaynut-nniḍen deg tira n tmaziɣt, d asurif ara imudden afud i tutlayt. Amaynut-a, ad ittuwelleh srid i warrac imecṭaḥ d yinelmaden n uɣerbaz, ladɣa wid yeqqaren tamaziɣt. Yis-s, ad ɛawnen iman-nsen, ad t-afen d tasalelt akken ad igerrez uswir-nsen ugar. D afaris i d-yeffɣen s usentel “Uccen d umeksa”, sɣur sin-a n yimeskaren ilan azal-nsen di tẓuri d yidles, s tallelt akken ad yemmed d leqdic yelhan. Acennay Ẓayen,yettwassnen s tezlatin-is icudden ɣer tgemmi, timetti tibuɣarin d yidles n teqbaylit, amaru Kamal Ben Taḥa i d-yessuffɣen yakan ddeqs n tefɣulin s tdiwennyin i yimecṭaḥ.\nAdlis-a amaynut, ixulef wiyaḍ imi i d-yusa s talɣa n uzawag n wunuɣen (Bande dessinée) akked udiwenni gar yiɣersiwen s wunuɣen iwumi uɣalen yiniten igerrzen d tira s tmaziɣt sdat yal ameslay n uwadem seg udlis. Tikti, tettwakkes-d seg tezlit n Ẓayen “Uccen d umeksa” i d-yessuffeɣ deg yebrir 2015. Ar taggara n (la bande déssinée), ad naf yedda-d yiwnes ussid CD, d abaɣur acku deg-s ad nsel i tezlit n Ẓayen s ṣṣut icebḥen ara ijebden anelmad ad as-tehwu tmacahut. Ma d aḍris n tmacahut, yewwi-d ɣef “Yiwen umeksa n taddart, yessuffeɣ lmal-is am tannumi. Yerza-d fell-as wuccen, yečča-as tixsi, ameksa ur yetwelleh ara.\nMi faqqen wat taddart ixuṣ yiwen rruḥ, kkren ɣer uqelleb. Di lexla, ufan ala iɣsan i d-yeqqimen. Tennejmaɛ taddart, terra ṭṭlem ɣef umeksa, dɣa yettwaxeṭṭa”. D ayen i yeǧǧan anaẓur ad d-yessegri s wawal-a “A lḥeq anwa ara ak-yeffren, seḍher-d udem-ik ass-a, ad iban win ara ixellṣen, ma d uccen neɣ d ameksa”. I usmekti, afaris-a, yeffeɣ-d iḍelli 20 tuber deg tmurt n Fransa. I wid ara t-yaɣen ad t-ɣren u ad as-slen, taɣuri d tmesliwt yelhan i asen-nessaram.


Q=5	C=3	SS=3	LS=0	PS=0	DC=0	LC=0	SD=0	BS=12	G0=13	G1=5	G2=3	DLID=ber_Latn	BODY=Dda Ɛmer bu tfenṭazit - AMAZIGH CULTURAL ASSOCIATION IN AMERICA\nDda Ɛmer bu tfenṭazit - sɣur Essaid At Maamar\nYessuli leḥsab-is, yessers-it, yufa werğin i d as-yenna i nna Taferruǧt kra, nettat ur tuγ ara awal-is.\nA ziγ ssebba n ccwal yusa-d si tγimit yeqqim d kra imussnawen am netta di tejmaεt, d widak yessnen taqbaylit s wacciwen-is, d at tafenṭazit ula d nutni.\nD timess-nni d-yeddem wul-is seg tejmeεt, i isuḍ waḍu tuγal tendeh akken yessefk.\nSsekren timess deg wul-is mi llan ttmeslayen γef Lɛerbi.\nLεerbi-agi d yiwen yellan ur ixeddem ara neγ leɛmer yexdim di ddunit-is, kamim yessaweḍ yebna agarağ d kra n tγurfatin nnig-s, qublent iṭij yerna yessuli yiwen ssur annect-ilat, yeḥğeb yakk lḥara-s.\nYenna-yasen dda Ɛmer i imeddukal-is: A tawaγit n leεmer-iw, εeddan tura ahat kra n sin iseggasen, ih sin iseggasen seg wasmi d-yezla Muḥend-nneγ ikerri-nni i wumi terreẓ ticcewt, nekk qqareγ i wul-iw: “Tura ilaq ula d nekk a d-ẓerrbeɣ afrag-iw uma sεiγẓẓher tegra-d kra n ssiman, a d-εiwdeγ yes-s lebni i uẓekka n jeddi-s n baba”, lameεna si temẓi-w, tečča-yi lxedma ay atmaten, ur lḥiqeγ ara ula d yiwet. D acu d umezwi-agi n Rebbi?\nAberkan n at Yir Signa “ihuzz aqerruy-is, idewwer agennur-is” yenna-yas: A Ɛmer, a Ɛmer, ur yelli i k-yewwwwin!!!! Wa Lεerbiii γur-s tameṭṭut llah ibarek, tugar εecra yergazen.\nWin yesεan ẓẓher-is meqqar, yeγli-d di yelli-s n laṣel, ḥala alluy ar ad yali wexxam-is.\nMuεtaṣem n at Wenbac: Deg wannect-a aql-i yid-k, fkiγ-ak lḥeqq a sidi, wigi d tidet d lehdur, tbarek llahu fi-k. D tameṭṭut i d llsas n wexxam, ma yerẓeq-ik-id uxellaq “ṣebḥan-u” s la bbun kaliti, a k-tessali ddunit ula deg yixef n tulmut.\nDda Ɛmer yemdekwal-d, yuγal-d s iman-is.\nSeg wakken d-yesεedda taluft-nni tikkelt tis-snat am usaru zdat wallen-is, yufa d aεemmer i t-id-ɛemmren yemcumen-nni n imeddukal-is akken ttεemmiren yemdanen tamegḥelt s weḥlalas, yewweḍ-d s axxam, yeṭṭerḍeq γef nna Taferruğt.\nYendem sakin imi tt-yewwet.\nYekker-d γef yiman-is, iruḥ γur-s, yenna-yas s tezlemt:\nWellah ar lukan ur d-tessaseḍ ara tiγrit, ur kem-musan ifassen-iw yerna ula d Rebbi “εezza wa ğella” yenna deg wawal-is “ilaq win ixedmen kra a t-ixelleṣ”. Aha tura dayen, jjmeε akka ijufar-im, berka-kem aḥnunef di tγerγert! Nekk nziγ deg izilan, cerweγ tidi d tamerγant, kemm tebγiḍ a γ-texluḍ deg yiwen wass.\nNna Taferruğt meskint yeqber wul-is, dγa tserreḥ d imeṭṭi, acku ur tezmir ara a d-tini ayen tettxemmim.\nAkken iwala wargaz tiliwa-nni n imeṭṭi yuzzlen zdat wallen n tmeṭṭut-is, yenna-yas: Atan teḥrem temḍelt n jeddi, ar tura a d-tiniḍ γef wacu tettruḍ neγ ma terniḍ ddqiqa deg wexxam-iw!\nSeg wakken tt-terra tmara, terra-yas-d s imeṭṭi d wesxenfer, tenna-yas: Lammer i d iyi-tserrḥeḍ ula d nekk ad ffɣeɣ, ad xedmeγ, ur d iyi-terriḍ ara d taklit deg wexxam, ur ugiγ ara.\nWerεad tessuli ameslay-is, wwḍen-tt ifassen n dda Ɛmer,yejbed deg-s s ubeqqa, yenna-yas: Cccccccccccccct, ccccccccccccccct, lammer a d-ternuḍ yiwen wawal, tura ara yafeg leεmer-im! waqila kemm ay aqadum uxessar, mačči d tukksa i ttekkseḍ, d timerna i d-trennuḍ.\nArgaz yeγḍel-d igenni γef tmurt, yekkat deg ifassen-is, ineṭṭeg, yettεeggiḍ, yeqqar-as: A lxir-iw a Rebbi a lxir-iiiiiiiiiiiiiw, γliγ-d di yelli-s n leḥram, di yir ssekka.\nAwi-yi-d ihi tura irgazen s axxam, mebla ma teffɣeḍ γur-sen γer berra! Nnεel ddin ufagur n baba-m a yir zerriεa.\nA ziγ sεan lḥeqq imeddukal-iw mi d-nnan Lεerbi yerbeḥ, yufa-t.\nA ziγ d tidet d tameṭṭut i d llsas n wexxam, nekk yesxeḍ-iy-id Rebbi yes-m ay agudu n leγbar!\nA ziγ ulac ddexxan mebla timess, lγaci ur d-qqaren ara kra ḥala ma yella, abbuh ay at leεraḍ, abbuh!!!\nYeqqel yettmeslay kan d yiman-is am umeslub akka s lexmata, yettales imeslayen-agi: Tameṭṭut n Lεerbi d tabergazt d wawal ih, tugar εecra yergazen yerna d tidet, d tidet, d tidet.....\nAmzun nna Taferruğt ur tugar ara meyya yergazen am netta d widak-nni yella yeqqim di tejmeεt. Amzun ur tebγi ara ad terfed axxam-is s yiγil-is lammer γur-s izerfan am netta.\nDda Ɛmer tewweḍ-as tfidi s iγes, allaγ-is yerwi, maca yessefk-as a d-yaf ttawil amek a tt-ixeṭṭi daγen.\nYenna-yas wul-is:" Mexluf a t-yeḥrez Rebbi d argaz i yella, ur zmireγ ara ad bruɣ i yemma-s. Awal-agi n briγ-am 3 x 3 γas a t-ttuγ, yif-it ma ur d-yensir ara seg yimi-iw. Ala, ala d lεib fell-i, ur tekkseγ ara sser γef mmi".\nAgejdur-nni yersen deg uqerruy-is yakan, γer γur-s d iseγ ameqqran i yerna i yiman-is, d irgazen am netta i wumi qqaren yeqbayliyen: “Wagi d aqbayli d wawal, yerra nnefs di tmeṭṭut-is, iγumm ssem-is”.\nAmecwar amecṭuḥ kan, yufa-d ttawil, yenna-yas: Atan mebla ddin n yemma-m ar deg udaynin ara tenseḍ ass-a!\nImiren kan, yeddem yeqqen-itt ger wezger d weγyul.\nMexluf ula d netta yessen tafenṭazit, ur yezmir ara ad yerẓ awal n baba-s, yeṣber almi d talemmast n yiḍ, yekker γef yiman-is, yeffeγ seg wexxam, yessawel-as i Ssi Menṣur.\nSsi Menṣur d yiwen wemrabeḍ n taddart-nsen, yettqadar-it dda Ɛmer nnig ccix Ɛli Centir.\nYessekna-d Mexluf aqerru n wemrabeḍ, yessuden-it, yessuter deg-s s timmuγbent akken ad as-yeggall i baba-s, a d-yebru i yemma-s seg udaynin.\nSsi Menṣur yessen taqbaylit s wacciwen-is, dindin yessufeγ-as aγbel seg wul, yenna-yas: Ɣas ruḥ tura kkes anezgum, ḥala tifrat ara tefru taluft-agi, anef-as kan tura d ccγel-iw!\nMexluf ur yuγal ara s axxam, yeṭṭef abrid γef uḍar γer Tizi-Wezzu. Ira (yebγa) a d-yawi iḍ s tikli, a d-yali kan wass ad yaweḍ Tizi, ad yeṭṭef lkar γer Ledzayer tamaneγt, a d-yekkes ddemmar γef yiman-is deg usekwar Lbuṛ Saεid.\nSsi Menṣur yeṭṭef deg wawal-is, imiren kan yeqsed dda Ɛmer s axxam, yessawel-as: Wa Ɛmer! Waaaaaa Ɛmer!\nYesla-yas-d, yeffeγ-d γur-s, yenna-yas s lemḥirat: Yak d lxir? D acu yedṛan akka? Yak ulac d acu i ken-yuɣen? D yejneε, yefneε....atg.\nSsi Menṣur: D lxir a Ɛmer, d lxir, ur ttqelliq ara yakk iman-ik, ulac akk d acu yedṛan yid-neγ. Wellah ar d yiwet taluft tamecṭuḥt, ur nesεi ara yakk ula d lmeεna, i d iyi-d-yewwin.\nYesγam-it γer tγerγert, yeṭṭef-as afus-is, iḥetteb-as deg iḍudan-is, yessawal-as-d tamacahut n lemḥibba yellan gar-asen, n wayen yezdin lejdud-nsen, iẓuran yellan gar-asen d wahin d tahin “Yenna waḍu, yenna wagu ....”\nDda Ɛmer yettqadar Ssi Menṣur, maca yeẓra ulac n iẓuran yellan gar-asen yerna di taddart-nsen ulac akk amrabeḍ yerran taqbaylit d tameṭṭut-is, gar-asen kan i ssalayen leεcucc-nsen.\nArgaz ur d-yufi ara yakk wallaγ-is acuγer d-yusa γur-s lawan-nni, yenna-yas: A k-yehdu Rebbi a Ssi Menṣur, wwet azrem s aqerru, fru-yi-d ccedda, ini-yi-d d acu tebγiḍ kečč d-yusan γur-i di tlemmast n yiḍ!\nSsi Menṣur: A Ɛmer a gma, di leεnaya n lawliyya d ṣṣaliḥin d wayen i d iyi-d-yessawḍen γer dagi γur-k, ma tettruẓuḍ leεnaya-w! Efk-iyi udem, atan ad iḥareb fell-ak jeddi Hlal s tecḍaṭ-is! Qqen allen-ik ma ilaq a sidi, bru-d i wat wexxam-ik seg udaynin, semmeḥ-asen tikkelt-agi!\nIsem n nna Taferruğt ur d-yuli ara deg yimi-s, yessen dda Ɛmer akken ilaq, ulac ɣur-s aεekki d weskeεrer di tigi.\nDda Ɛmer: Ruḥ atan ihi attan tεedda i wudem-ik, tura a s-kkseγ tuqqna.\nSsi Menṣur: A k-ibarek Rebbi a Ɛmer, awer yettwakkes sser γef tamart-ik!\nAmrabeḍ iḥulfa s yiman-is amzun yewwi-d ayefki n tsedda di tculliṭ n mmi-s, yebren s axxam.\nDda Ɛmer yebra-d i ifassen n tmeγdurt si tagust, yenna-yas:\nƔur-m anida tkeccmeḍ deg yiḍ-agi taγurfett-iw, balak a kem-in-yerr wemnar γer daxel s rriḥa-nni n leγbar!\nAmzun d nettat i ifernen ad tettwaqqen ger wezger d weγyul.\nAzekka-nni d lexlaṣ n ixeddamen la kumi (akka i yeqqar dda Ɛmer i tγiwant). Yekker-d tafejrit, yewweḍ d amezwaru s akunṭabl, yettuci-d lkanza-s, yerra-d azal.\nYewweḍ-d s axxam, yeffer taxriṭ-is di tbalizt, yeffeγγer tejmeεt.\nYufa yusa-d yiwen umeddakel-is n zik-nni, yewwi-d 404 baci, yezznuz iyuẓaḍ.\nArgaz-nni n taddart Ufella, d imdanen yettqadaren tawacult n dda Ɛmer, acku γur-sen i d-gujan di lgirra-nni urumi.\nDda Ɛmer iban-as-d wergaz-nni am wakken yerbeḥ neγ yerriyisi akken yeqqar netta. Yebded kan γer tama-s, yenṭeḍ deg-s am ddkir, d tinna i d tirrugza.\nMi d-yewweḍ lawan n imekli, dda Ɛmer ur yelli ara d win yennan i wul-is “a d-aγeγ ayaẓiḍ i temγart-nni, ad aγ-yiẓid useqqi, ahat ad iyi-tsemmeḥ ayen i sserseɣ deg-s iḍelli, ala.”\nAkken iwala kan tεedda ṭnac, yenṭeq s ameddakel-is, yenna-yas: Wa Lhadi, yya-d kan tura ad tedduḍ s axxam, ayen yellan a t-nečč!\nLhadi bu tyuẓaḍ yesseḍḥa acemma, yerra-yas: Lxir-ik d ameqqran a Ɛmer, wellah ar am wakken ččiγ, mačči ass-agi, ar tikkelt-nniḍen mi ara d-uγaleγ yerna ur tebnim ara yakk fell-i a sidi.\nDda Ɛmer: Ihuzz aqerruy-is, yeḍleq i ubuḥcic-is akken a d-slen akk medden di tejmeεt “I wumi tettεawadeḍ i umeslay? D ayen ara ččen sin, ara ččen tlata, tebra n 3 x 3 ar tedduḍ!”\nLhadi bu tyuẓaḍ tessa-yas s wedfel, yenna-yas: Imi tebγiḍ akka a sidi, wellah ma rẓiγ limin-ik.\nYekker yedda yid-s, akken wwḍen γer tlemmast n webrid, yemmekti-d dda Ɛmer d telmeẓyin-nni n lğiran-is yettγaman lawan-nni γer nna Taferruğt yerna Lhadi-nni ur iεedda semmusan (50) iseggasen di leεmer-is.\nD acu yexdem wergaz amcum?\nYewweḍ kan γer zdat tewwurt n iseqqif, iserreḥ d tusut, amzun d tusut εεiq i t-yeṭṭfen " Ḥḥḥḥḥḥḥḥa, ḥḥḥḥḥḥa, ḥḥḥḥḥḥḥa", ula d nna Taferruğt terwel teffer, tewwi-tt zzedwa n tusut.\nDda Ɛmer ifaq kan teṣṣer tegnit, yewwi-d daγen s lexbar ula d tamγart-is tessedreg iman-is, yessawel-as sakin s uberreḥ:\nWa Mexluf, waaaaa Mexllllllllluf, wa Lmexlulef!\nTuγal nna Taferruğt teεqel yid-s i d-yelha, teffeγ-d γur-sen, tenna-yas i inebgi lεeslama.\nDda Ɛmer yenna-yas: Ula d at laxert ahat slan-d i usiwel-iw, εni terniḍ-aγ-d teεẓeg tura? Anida akka tessentaḍ taqerrut-im a tinnat?\nNna Taferruğt: Ccaw ɣileɣ, d tidet d Mexluf i wumi tessawaleḍ.\nDda Ɛmer: Aha tura berka tafawit-nni ur nesεi ara lmeεna d sser, awi-yaγ-d d acu ara nečč, aql-aγ nemmut si laẓ!\nTewwi-yasen-d tmeṭṭut ayen yellan: “D ayen ara yečč dda Ɛmer iman-is, d amur-nni kan i ččan di sin yid-sen, acku nettat ur d-tesseww ara i yiman-is ass-nni.”\nYerra kan dda Ɛmer inebgi-s γer tkamyunt-is, yuγal s uγiwel s axxam, yesker daγen tawsa war iḍebbalen γef nna Taferruğt.\nYettεeggiḍ fell-as, yeqqar-as: kemm akken d am-yexdem Rebbi, ad yeḥṣel, tekkseḍ fell-aneγ lḥerma d lεezza zdat lumma.\nNna Taferruğt: Iḍelli kan i tesserseḍ deg-i ayen ur yexdim yiwen deg wayeḍ, ass-agi d awal-ik kan i uɣeɣ.\nDda Ɛmer: Ur d am-nniγ ara mmet i llllllaẓ, Yak lammer tessewweḍ i yiman-im yelha, tili inebgi ad yečč amur-im, nekk ad ččeγ ayla-w, ad neṣṣer tagnit.\nNna Taferruğt: A lqecc-iw d lḥif-iw, ma d netta ara yeččen amur-iw, ihi zemreγ ad mmteγ i laẓ-agi teqqareḍ, ur d am-nniγ ara mmet-as.\nDda Ɛmer: ad am-tt-id-yefk Rebbi deg uqerru, ad am-tt-id-yefk Rebbi deg umelγiγ, a xir ad temmteḍ i laẓ, wala ma yettwakkes fell-aneγ sser!!!\nWid ssneɣ anda zedɣeɣ, deg-i steqsayen yal ass:\nAnsi d-kkiɣ? Anda luleɣ? Acu ibedden? Acu ihudden f llsas?\nGar-asen ur zmireɣ ad zuxxeɣ, segmi nɛedda tilas.\nCcbaḥa i ɣ-itgen iseɣ, ntekkes leqder fell-as.\nAy udem n teqcict-nni ibubben ccbaḥa n wedrar.\nA yemma yeqqel igenni, deg-s la irekkeḍ uḍar.\nDeg wasmi d-εeddan wid-nni, tɣumm tafat n lefnar.\nSeg uqerru-k tilkin ani, akken a gma udem-ik ad yeḍher!\nIruḥ yeṭṭeṣ anda ur ilaq, yennudem ur d-teɣli tmeddit.\nTewwi-t tnafa ur ifaq, yeḥmel-d wasif yewwi-t.\nMuqlet-t anda yelḥeq, amḍiq-is deg ddunit!\nI yiman-is yefka lḥeqq, d netta i d argaz a taqbaylit.\nSsawḍeɣ-d ufiɣ tettawiḍ deg yemdanen ansi d-εeddaɣ.\nAy asif qrib tegliḍ yes-i lemmer ur rwileɣ.\nAd εerḍeɣ widak tewwiḍ, ma zemreɣ a ten-εiwneɣ.\nAd ssneṭqeɣ yal d lxiḍ, ma yeqqers yenziz a t-cuddeɣ.\nNettwali tezdeg d ammus, ammus d tezdeg i t-nettɣill.\nAyen akk i qedceɣ drus, ɣef tid yerkeḍ yal lğil.\nAy atma gret-d afus, ttεebga ad as-nerr lmil!\nA bu cclaɣem a bu ubernus, ur s-berru kra ma ur teqbil!\nA win qerḥeɣ mi yi-d-tesliḍ, d iman-ik kan i tεeqleḍ.\nTindaw seg wallen ur nesfiḍ, tura ilaq a tent-tferḍeḍ!\nƔur wid i k-yifen ad twaliḍ, mačči ɣur widak tifeḍ.\nSennig wayen akken tebɣiḍ, ur tebɣi tin d wi tεaceḍ.\nRegmeγ-k a gma ur ttseḍḥiγ,\nayen akken akk i d ak-nniɣ,\niḥuz-ik, ur d iyi-yezgil.\nMa γelṭeγ deg wayen ẓriγ,\naql-i d lεebd ay lliɣ,\nahat zeggdeɣ-as i lkil.\nTeẓriḍ seg-k d acu rǧiɣ,\nUr k-qaleγ, ur d iyi-ttqil!\nBγiγ kan a k-steqsiɣ: Amek i tga tidet? Mel-iyi!!!\n( Lewnis Ayt Mengellat)


Q=0	C=0	SS=0	LS=0	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Yeffeɣ-d ass n : Asimwas, 09 Yebrir 2021 14:43 Ɣran-t : 98 n tikkal\nDeg yiwet n tesguri i tɣemsa deffir umyager d uselway n tegduda, yenna-d uselway n Tiddukla Tazzayrit n Umesten d Waɣad n Yimsuder d Twennaḍt-nnes, Mass Mustapha Zebdi, ay d-iwekkden dakken amyager-a d uselway n tegduda « d win aydeg d-yella wawal d uẓẓil, d afrawan yernu d adeɣri », am wakken ay d-yerna dakken aselway Tebboune « yedhel timetti taɣarimt yernu yettakf azal d ameqqran aṭas i taggayt-a ».\nMa d Mahfoud Harzelli, aselway n Tiddukla Taɣelnawt n Umesten n Yimsuder, yenna-d dakken amyager-nnes d uselway Tebboune d « win d-yewwin abaɣur », am wakken ay d-yerna dakken aselway n tegduda yesɛa « ṛṛuḥ n udhal n tmetti taɣarimt ».\nSeg yidis-nnes, amenzaḍ amatu n Yiskutiyen Inselmen Izzayriyen, Abderrahmane Hamzaoui, yenna-d dakken amyager-nnes d uselway n tegduda d win ay t-yeǧǧan ad d-yawi yid-s awal ɣef umussu adukklan d temlilt-nnes deg uselɣi n tmeddurt tanagdudt.\nSeg tama-nnes, yessenfali-d uselway n Tiddukla Tazzayrit n Usegmek n Iqraa, Hocine Khellid, asnemmer-nnes i uselway Tebboune imi ay yefka tazalɣi n umyersi n teklalit n « ɛacir » i tmeṛḥumt Aicha Barki, taselwayt taqburt n Tiddukla n « Iqraa » yernu yefka-as aẓayer n tiddukla n nnfeɛ anagdud i tiddukla-a.\nLast modified on Asiḍyas, 10 Yebrir 2021 15:32\nYeffeɣ-d ass n : Asimwas, 09 Yebrir 2021 14:43 Taggayt : LEZZAYER Ɣran-t : 98 n tikkal Bḍu